pythainlp/thai-wiki-dataset-v4 huggingface dataset:
เหตุระเบิดในมุมไบ 13 กรกฎาคม 2554

เหตุระเบิดในมุมไบ 13 กรกฎาคม 2554 เป็นเหตุระเบิดสามครั้งตามจุดต่าง ๆ ในมุมไบ ประเทศอินเดีย ระหว่างเวลา 18.54 น. และ 19.06 น. ตามเวลามาตรฐานอินเดีย เมื่อวันที่ 13 กรกฎาคม 2554 โดยเหตุระเบิดเกิดขึ้นที่โอเปราเฮาส์, ซาเวรี บาซาร์และท้องที่ดาดาร์ตะวันตก มีรายงานว่าระเบิดลูกที่สี่ถูกค้นพบในพื้นที่ซานตาครุซ และถูกปลดชนวนก่อนที่จะถูกจุดระเบิด
ลำดับเหตุการณ์และเหตุระเบิด.
ระเบิดลูกแรกถูกวางไว้ทางใต้ของตลาดค้าอัญมณีซาเวรี บาซาร์ และเกิดระเบิดขึ้นเมื่อเวลา 18.54 น. ตามเวลาท้องถิ่น ระเบิดลูกที่สองถูกวางไว้ใต้ร่มคันหนึ่ง โดยเป็นวันที่มีฝนตกระหว่างฤดูมรสุม ที่โอเปราเฮาส์ ระเบิดขึ้นเมื่อเวลา 18.55 น. ระเบิดลูกที่สามถูกวางไว้บนเสาไฟฟ้าที่สถานีรถโดยสารประจำทางแห่งหนึ่งในพื้นที่ดาดาร์และเกิดระเบิดขึ้นเมื่อเวลา 19.05 น.
ซาเวรี บาซาร์ ซึ่งอยู่ใกล้กับวิหารมุมบาเทวี เคยเกิดเหตุระเบิดสองครั้งในปี พ.ศ. 2546 ซึ่งทำให้มีผู้เสียชีวิต 54 คน
หลังเกิดเหตุระเบิด สายโทรศัพท์เกิดการขัดข้องและการสื่อสารถูกตัดขาดหรือขาด ๆ หาย ๆ เป็นเวลาอย่างน้อยสองสามชั่วโมง มหานครอื่นเช่น เดลี เจนไน ไฮเดอราบาดและเบงคลูรูมีการระวังภัยอย่างสูง ทันทีหลังจากเกิดเหตุระเบิด ตำรวจมุมไบได้ส่งเอสเอ็มเอสอ่านได้ว่า "มีรายงานเหตุระเบิดที่ซาเวรี บาซาร์ ดาดาร์ โปรดระมัดระวัง อยู่แต่ภายในบ้าน ดูข่าวทางโทรทัศน์" แก่ผู้ใช้โทรศัพท์เคลื่อนที่จำนวนหนึ่งในมุมไบ ผู้ได้รับบาดเจ็บส่วนใหญ่ถูกเร่งนำตัวส่งโรงพยาบาลหลายแห่งในมุมไบ
มุมไบตกเป็นเป้าหมายการก่อการร้ายอย่างน้อยหกครั้งนับตั้งแต่ต้นคริสต์ทศวรรษ 1990 มีผู้เสียชีวิตรวมมากกว่า 600 คน บทบรรณาธิการของเดอะไทมส์ออฟอินเดียเรียกนครมุมไบว่ากำลังจะกลายเป็น "สนามล่าการก่อการร้ายอันร้อนแรง"
ความสูญเสียและเงินชดเชย.
เหตุระเบิดดังกล่าวทำให้มีผู้เสียชีวิต 17 คน และอีก 130 คนได้รับบาดเจ็บ นายกรัฐมนตรี มานโมฮัน ซิงห์ และประธานสภาแห่งชาติอินเดีย โซเนีย คานธี เดินทางเยี่ยมมุมไบในวันรุ่งขึ้น และเยี่ยมผู้ได้รับบาดเจ็บจากเหตุระเบิดที่โรงพยาบาลไซฟี วันที่ 15 กรกฎาคม นายกรัฐมนตรีซิงห์ประกาศจะจ่ายเงินชดเชยมูลค่า 200,000 รูปี (4,460 ดอลลาร์สหรัฐ) แก่ญาติผู้เสียชีวิตและ 100,000 รูปี (2,230 ดอลลาร์สหรัฐ) แก่ญาติผู้ได้รับบาดเจ็บสาหัส ขณะเดียวกับ รัฐบาลรัฐมหาราษฏระประกาศจะจ่ายเงิน 500,000 รูปี (11,150 ดอลลาร์สหรัฐ) เป็นค่าชดเชยแก่ครอบครัวของผู้เสียชีวิต และราว 50,000 รูปี (1,115 ดอลลาร์สหรัฐ) แก่ผู้ได้รับบาดเจ็บ
การสืบสวน.
กระทรวงมหาดไทยจัดเหตุระเบิดดังกล่าวว่าเป็นการก่อการร้ายและมีการส่งทีมสำนักงานสืบสวนแห่งชาติ (NIA) ไปยังจุดเกิดระเบิด แต่เดิม มุขมนตรีรัฐมหาราษฏระกล่าวว่า ระเบิดที่ใช้อาจมีการเติมเชื้อเพลิง คล้ายกับโมโลตอฟ ค็อกเทล อย่างไรก็ตาม การสืบสวนชั้นต้นแนะว่าการใช้ระเบิดแสวงเครื่องจำนวนมากในการระเบิดร่วมกับระเบิดที่ใช้แอมโมเนียมไนเตรต ระเบิดดังกล่าวชี้ว่าผู้ลงมือมีความรู้ด้านระเบิดระดับหนึ่ง นอกจากนี้ยังเชื่ออีกว่าอาจมีการใช้ตัวจุดระเบิดระยะไกล โดยระเบิดสองในสามลูกมีความรุนแรงสูง NIA กำลังสืบสวนความเป็นไปได้ว่ากลุ่มก่อการร้ายมูจาฮีดีนอินเดียและลัชกัร-อี-ตอยบามีส่วนในเหตุระเบิดดังกล่าว กระทรวงมหาดไทยยังได้ประกาศว่า ทางกระทรวงจะอัปเดตข้อมูลแก่ประชาชนผ่านสื่อทุกสองชั่วโมง
มีข้อสังเกตว่ารูปแบบของระเบิดเป็นการชี้ว่ามูจาฮีดีนอินเดียมีส่วนเกี่ยวข้อง ตามข้อมูลของตำรวจเดลี มูจาฮีดีนอินเดียจะก่อเหตุระเบิดในวันที่ 13 หรือวันที่ 26 ของเดือน นอกจากนี้ยังมีการคาดการณ์ว่า มิจฉาชีพมุมไบอาจอยู่เบื้องหลังเหตุระเบิดเหล่านี้ นอกจากนี้ยังมีการมองว่าเหตุโจมตีอาจถูกวางแผนขึ้นโดยผู้ที่พยายามสกัดการเจรจาสันติภาพอินเดีย-ปากีสถาน
นรินท์พงศ์ จินาภักดิ์

นรินท์พงศ์ จินาภักดิ์ (เกิด 23 พฤษจิกายน พ.ศ. 2500) อดีตนายกสมาคมทนายความแห่งประเทศไทย และทนายความในการขอปล่อยตัวชั่วคราวของ 7 แกนนำ นปช แนวร่วมประชาธิปไตยต่อต้านเผด็จการแห่งชาติ
ประวัติ.
นายนรินท์พงศ์ จินาภักดิ์ เกิดเมื่อวันที่ 23 พฤศจิกายน พ.ศ. 2500 สำเร็จการศึกษาระดับปริญญาตรี นิติศาสตร์บัณทิต จากมหาวิทยาลัยรามคำแหง และประกาศนียบัตรชั้นสูง การบริหารงานภาครัฐและกฎหมายมหาชน รุ่นที่ 6 (ปรม.6) สถาบันพระปกเกล้า
รกงอกติด

รกงอกติด  เป็นภาวะแทรกซ้อนทางสูติศาสตร์ซึ่งมีความรุนแรงมากอย่างหนึ่ง ซึ่งรกเกาะกับผนังมดลูกลึกกว่าปกติ ผ่านจากชั้นเยื่อบุมดลูกไปยังชั้นกล้ามเนื้อมดลูก แบ่งออกเป็นสามชนิดตามความลึกของการแทรกเข้าไปในผนังมดลูก
การคลอดปกตินั้นเมื่อทารกคลอดออกมาแล้วรกจะลอกตัวออกจากมดลูกโดยง่ายตามกระบวนการปกติ แต่ในครรภ์ที่มีรกงอกติดนั้น รกไม่สามารถลอกออกมาตามปกติได้ ทำให้มีเลือดออกมาก และแม้จะเอารกออกมาได้แล้วก็ยังเสี่ยงต่อการตกเลือดตามมาอย่างมาก บ่อยครั้งที่จำเป็นต้องใช้การผ่าตัดเข้าช่วยเพื่อเอารกออก บางครั้งอาจจำเป็นต้องตัดมดลูกออกทั้งหมดเพื่อรักษาชีวิตของมารดาเอาไว้
รกงอกติดพบได้ 1 ใน 2500 การตั้งครรภ์
ชนิดต่างๆ.
รกงอกติดแบ่งได้เป็นสามชนิดตามความลึกที่รกแทรกเข้าไปในผนังมดลูก
กลุ่มอาการ HELLP

กลุ่มอาการ HELLP  เป็นภาวะแทรกซ้อนทางสูติศาสตร์ที่อาจเป็นอันตรายถึงชีวิต ถือเป็นโรคพิษแห่งครรภ์อย่างหนึ่ง ส่วนใหญ่พบในช่วงท้ายๆ ของการตั้งครรภ์ และอาจพบในช่วงหลังคลอดได้
HELLP เป็นตัวย่อ ซึ่งย่อมาจาก
อาการและอาการแสดง.
ผู้ป่วยกลุ่มอาการ HELLP มักมีภาวะความดันโลหิตสูงที่สืบเนื่องจากการตั้งครรภ์มาก่อนแล้ว และอาจกำลังถูกสงสัยว่าจะมีภาวะครรภ์เป็นพิษแทรกซ้อนการตั้งครรภ์ มีผู้ป่วยไม่ถึง 8% ที่พบและสงสัยภาวะนี้หลังการคลอด
ผู้ป่วยจะค่อยๆ มีอาการปวดศีรษะ (30%), ตามัว, อ่อนเพลีย (90%), คลื่นไส้ อาเจียน (30%), ปวดท้องบริเวณลิ้นปี่ (65%), รู้สึกมีเหน็บชา (paresthesia), อาจมีอาการบวมได้แต่แม้จะไม่บวมก็ไม่ได้หมายความว่าจะไม่เป็นโรคนี้ ผู้ป่วยจะต้องมีความดันเลือดสูง แม้จะสูงไม่มากก็เป็นได้ อาจมีการแตกของเยื่อหุ้มตับและเกิดก้อนเลือดคั่งได้ ผู้ป่วยอาจมีอาการรุนแรงมากจนชักและหมดสติ (โคม่า) ได้ ซึ่งถือว่าเข้าสู่โรคพิษแห่งครรภ์ระยะชัก
การผิดสัดส่วนระหว่างศีรษะทารกกับเชิงกรานมารดา

การผิดสัดส่วนระหว่างศีรษะทารกกับเชิงกรานมารดา หรือ ซีพีดี  คือภาวะซึ่งเชิงกรานของมารดามีขนาดเล็กเกินกว่าหรือไม่สามารถขยายตัวได้กว้างพอที่ศีรษะของทารกผ่านช่องทางคลอดได้ อาจเกิดจากเชิงกรานของมารดามีขนาดเล็ก มีทรงไม่เหมาะสมกับการผ่านของทารก (nongynecoid) ทารกมีขนาดใหญ่ หรือหลายปัจจัยร่วมกัน นอกจากนี้โรคบางอย่างยังอาจทำให้กระดูกมีรูปร่างผิดปกติไป เช่น ริคเกตส์ (โรคกระดูกอ่อนในเด็ก) กระดูกเชิงกรานเคยหักมาก่อน เช่นนี้ก็อาจทำให้เกิด CPD ได้
มีการเสนอว่าการวัด transverse diagonal สามารถใช้เป็นตัวบ่งชี้ว่าอาจเกิด CPD ได้
ยูลิสซิส มัวร์

ยูลิสซิส มัวร์  เป็นชุดวรรณกรรมเยาวชนของอิตาลีเขียนโดย ปิเอร์โดเมนิโก บัคคาลาริโอ ผู้เขียน เดอะ เซนจูรี่ ตีพิมพ์เมื่อ ค.ศ. 2004 ได้รับการแปลมากกว่า 20 ภาษา มีทั้งหมด 12 เล่ม แบ่งออกเป็น 2 ภาค ซึ่งในประเทศไทยสำนักพิมพ์แพรวเยาวชนได้ลิขสิทธิ์ในจัดการตีพิมพ์ เล่ม 1-6 เนื้อเรื่องเกี่ยวข้องกับการผญจภัยแฟนตาซีไขปริศนาของเด็กๆ ในเมืองคิลมอร์โคฟ มลฑลคอร์นวอลล์ ประเทศอังกฤษ
เนื้อเรื่องย่อ.
ครอบครัวโคฟแนนต์ซึ่งประกอบด้วยพ่อ แม่ และลูกฝาแฝดชื่อ เจสัน กับ จูเลีย ย้ายเข้ามาอยู่ในเมืองคิลมอร์โคฟ ในคฤหาสน์บนหน้าผาชื่ออาร์โก มีคนดูแลบ้านชราชื่อเนสเตอร์ เมื่อพ่อแม่ต้องไปลอนดอนเพื่อธุระ เจสันกับจูเลีย ได้รู้จักกับริก แบนเนอร์ ทั้งสามได้สำรวจคฤหาสน์และพบประตูที่เปิดไม่ได้กับข้อความลับที่แปลไม่ออกในร่องหน้าผา อีกทั้งเรื่องราวอันเป็นปริศนาของยูลิสซิส มัวร์ เจ้าของคนก่อน กับท่าทางลับลมคมในของเนสเตอร์ และโอบลิเวีย นิวตัน กับมานเฟร็ด ผู้ซึ่งอยากได้คฤหาสน์อาร์โก ในที่สุดทั้งสามสามารถเปิดประตูนั้นได้ด้วยกุญแจรูปสัตว์สี่ดอก เข้าไปยังถ้ำที่มีเรือจอดอยู่ซึ่งไม่สามารถขยับได้จนกระทั่งเจสันนึกแดนดินที่ต้องไป เรือจึงแล่นออกไปยังสถานที่แห่งหนึ่ง ซึ่งก็คืออียิปต์ ขณะเดียวกันโอบลิเวีย นิวตันได้เปิดประตูแบบเดียวกันกับในคฤหาสน์ด้วยกุญแจรูปสัตว์ เมื่อเด็กมาถึงอียิปต์ก็ตระหนักถึงการผญจภัยซึ่งเพิ่งเริ่มต้นและปริศนามากมาย ใครคือยูลิสซิส มัวร์ เนสเตอร์กุมความลับอะไรไว้ สิ่งที่โอบลิเวีย นิวตันต้องการคืออะไร ประตูกับกุญแจรูปสัตว์ที่แท้จริงคืออะไร ติดตามได้ใน"ยูลิสซิส มัวร์ ประตูสู่กาลเวลา"
วิชิต ปลั่งศรีสกุล

วิชิต ปลั่งศรีสกุล (เกิด 13 ตุลาคม พ.ศ. 2494) อดีตรองประธานคณะอนุกรรมมาธิการฝ่ายค้าน อดีตสมาชิกสภาผู้แทนราษฎร คณะทำงานของพรรคไทยรักไทย และเป็นอดีตกรรมการบริหารพรรคที่ถูกตัดสิทธิ์ทางการเมือง และทีมกฎหมายของพรรคไทยรักไทย และทนายความของ ทักษิณ ชินวัตร เคยเป็นเลขาธิการมูลนิธิ 111 ไทยรักไทย และที่ปรึกษากฎหมายพรรคเพื่อไทย
ประวัติ.
วิชิต ปลั่งศรีสกุล เกิดวันที่ 13 ตุลาคม พ.ศ. 2494 ที่อำเภอหัวหิน จังหวัดประจวบคีรีขันธ์ สำเร็จการศึกษาระดับปริญญาตรีนิติศาสตรบัณฑิต จากมหาวิทยาลัยรามคำแหง ปริญญาโทรัฐศาสตรมหาบัณฑิต จากมหาวิทยาลัยธรรมศาสตร์ และปริญญาเอกหลักสูตรปรัชญาดุษฎีบัณฑิต สาขาวิชารัฐประศาสนศาสตร์ จากมหาวิทยาลัยศรีปทุม
งานการเมือง.
วิชิต ปลั่งศรีสกุล ได้เข้าร่วมงานการเมืองกับพรรคไทยรักไทย และได้รับเลือกตั้งเป็นสมาชิกสภาผู้แทนราษฎร แบบบัญชีรายชื่อ สังกัดพรรคไทยรักไทย ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 และการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 และได้รับแต่งตั้งเป็นกรรมการบริหารพรรค ในปี พ.ศ. 2548 เคยดำรงตำแหน่งสำคัญทางการเมือง เช่น กรรมการบริหารพรรคไทยรักไทย, เลขานุการคณะทำงานด้านกฎหมาย พรรคไทยรักไทย, กรรมาธิการการแรงงาน, ประธานอนุกรรมการวิปรัฐบาล ด้านกฎหมายอาญา, กรรมาธิการการคุ้มครองผู้บริโภค, ประธานอนุกรรมาธิการการแรงงาน ด้านกฎหมายแรงงาน, ประธานอนุกรรมาธิการการคุ้มครองผู้บริโภค ด้านกฎหมายคุ้มครองผู้บริโภค, ผู้อำนวยการโครงการอาสาสมัครที่ปรึกษากฎหมายประจำเลือกตั้ง พรรคไทยรักไทย, เลขานุการคณะกรรมการประสานงานพรรคร่วมรัฐบาล(วิปรัฐบาล), ที่ปรึกษารัฐมนตรีช่วยว่าการกระทรวงพาณิชย์, ที่ปรึกษารัฐมนตรีว่าการกระทรวงอุตสาหกรรม, เลขานุการคณะกรรมการประสานงานพรรคร่วมรัฐบาล (วิปรัฐบาล) และประธานคณะกรรมาธิการการสื่อสาร สภาผู้แทนราษฎร 
วิชิต ปลั่งศรีสกุล ได้ทำกิจกรรมในด้านการสาธารณะกุศล และการอบรมให้ความรู้ประชาธิปไตยแก่บุคคลทั่วไปทั้งในกรุงเทพและต่างจังหวัดโดยร่วมงานกับคณะผู้นำการพัฒนาประชาธิปไตยของมูลนิธิ 111 ไทยรักไทย เคยเข้าร่วมชุมนุมกับแนวร่วมประชาธิปไตยต่อต้านเผด็จการแห่งชาติ ร่วมกับ วีระกานต์ มุสิกพงศ์ พลเอก ชัยสิทธิ์ ชินวัตร เสริมศักดิ์ พงษ์พานิช ที่เวทีสะพานผ่านฟ้าลีลาศ ในเดือนมีนาคม พ.ศ. 2553 ต่อมาในปี พ.ศ. 2555 ได้สมัครเข้าเป็นสมาชิกพรรคเพื่อไทย
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 วิชิต ปลั่งศรีสกุลได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 79
เขาลงสมัครรับเลือกตั้งในพื้นที่จังหวัดประจวบคีรีขันธ์ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคเพื่อไทย แต่ไม่ได้รับเลือกตั้ง ต่อมาได้ลาออกจากการเป็นสมาชิกพรรคเพื่อไทยและย้ายมาสังกัดพรรคเศรษฐกิจไทย และได้ลาออกในปีเดียวกัน
วันที่ 8 มกราคม พ.ศ. 2567 วิชิตได้รับการแต่งตั้งเป็นประธานคณะกรรมการขับเคลื่อนยุทธศาสตร์กระทรวงเกษตรและสหกรณ์ ในยุคของร้อยเอก ธรรมนัส พรหมเผ่า
ลู เฮนรี ฮูเวอร์

ลู เฮนรี ฮูเวอร์ (29 มีนาคม ค.ศ. 1874 – 7 มกราคม ค.ศ. 1944) เป็นภรรยาของประธานาธิบดีของสหรัฐอเมริกา เฮอร์เบิร์ต ฮูเวอร์ และเป็นสุภาพสตรีหมายเลขหนึ่งของสหรัฐอเมริกาตั้งแต่ปี ค.ศ. 1929 – ค.ศ.1933
ไดออปเตอร์

ไดออปเตอร์  เป็นหน่วยวัดของกำลังรวมแสง ของเลนส์หรือกระจกโค้ง ซึ่งมีค่าเท่ากับค่าผกผันของทางยาวโฟกัสในหน่วยของเมตร ยกตัวอย่างเช่น ค่ากำลังรวมแสง 2 ไดออปเตอร์ จะให้ทางยาวโฟกัสที่ 1/2 เมตร การใช้งานค่าไดออปเตอร์นี้ถูกนำเสนอโดย นักจักษุวิทยา ชาวฝรั่งเศส เฟอร์ดินาน มาโนเยอร์ ในปี ค.ศ. 1872
สูตรคำนวณหาค่าไดออปเตอร์คือ
D = 1/f (m)
ผลดีที่ได้จากการกำหนดค่ากำลังรวมแสงเป็นหน่วยไดออปเตอร์คือ เมื่อนำเลนส์บางมาวางใกล้กัน สามารถนำค่าไดออปเตอร์ของเลนส์แต่ละตัวมารวมนับเป็น ค่าไดออปเตอร์รวม ยกตัวอย่างเช่น เลนส์บางที่มีกำลังรวมแสง 2 ไดออปเตอร์ วางใกล้กับ เลนส์บางที่มีกำลังรวมแสง 0.5ไดออปเตอร์ ทางยาวโฟกัสของเลนส์ทั้งสอง จะมีค่าใกล้เคียงกับ ทางยาวโฟกัสของเลนส์ที่มีกำลังรวมแสง 2.5 ไดออปเตอร์
ค่าไดออปเตอร์ไม่ได้ถูกบรรจุเป็นค่ามาตรฐานตามระบบ เอสไอเมทริกซ์ซิสเต็ม จึงไม่จัดเป็นชื่ออย่างเป็นทางการตามมาตรฐานระหว่างประเทศ โดยมาตรฐาน อินเตอร์เนชั่นแนลซิสเต็มออฟยูนิต กำหนดค่ากำลังรวมแสงเป็น ค่าผกผันของหน่วยเมตร (m−1) อย่างไรก็ตามมาตรฐานนานาชาติบางระบบเช่น ดีไอเอ็น กำหนดค่า ไดออปทรี่ หรือ ไดออปเทรีย และให้ตัวย่อเป็น ดีพีที
โรคพิษแห่งครรภ์ระยะชัก

โรคพิษแห่งครรภ์ระยะชัก  เป็นภาวะแทรกซ้อนของการตั้งครรภ์ซึ่งเกิดขึ้นเฉียบพลันและเป็นอันตรายถึงชีวิต ทำให้มีอาการชักแบบเกร็งกระตุก ส่วนใหญ่พบในมารดาที่มีโรคพิษแห่งครรภ์ระยะก่อนชักอยู่ก่อนแล้ว ทั้งสองภาวะเรียกรวมๆ ว่าโรคพิษแห่งครรภ์ หรือครรภ์เป็นพิษ
เกาะนิวฟันด์แลนด์

เกาะนิวฟันด์แลนด์  เป็นเกาะขนาดใหญ่ของประเทศแคนาดา อยู่นอกชายฝั่งทางทิศตะวันออกของอเมริกาเหนือ ในมหาสมุทรแอตแลนติก รวมกับแลบราดอร์บนผืนแผ่นดินใหญ่เป็นรัฐหนึ่งของแคนาดา เดิมใช้ชื่อรัฐว่ารัฐนิวฟันด์แลนด์ จนกระทั่ง ค.ศ. 2001 เปลี่ยนชื่อมาเป็นรัฐนิวฟันด์แลนด์และแลบราดอร์ 
เกาะนิวฟันด์แลนด์ (เดิมเรียกว่า เทอร์ราโนวา มาจากภาษาละติน มีความหมายว่า ดินแดนใหม่) มีนักเดินทางชาวไอซ์แลนด์ เลฟ เอริกสัน เดินทางมาถึงเกาะเมื่อศตวรรษที่ 11 เรียกเกาะนี้ว่า "วินแลนด์" ต่อมาจอห์น แคบอต (โจวานนี กาโบโต) ได้เดินทางมาภายใต้การสัญญาการทำงานของสมเด็จพระเจ้าเฮนรีที่ 7 แห่งอังกฤษ โดยได้เดินทางออกจากเมืองบริสทอลในปี ค.ศ. 1497 อังกฤษได้ประกาศกรรมสิทธิ์เหนือดินแดนนี้อย่างเป็นทางการเมื่อวันที่ 5 สิงหาคม ค.ศ. 1583 โดยเซอร์ฮัมฟรีย์ กิลเบิร์ต 
เกาะมีพื้นที่ 108,860 ตร.กม. (42,031 ตร.ไมล์) เป็นเกาะที่ใหญ่เป็นอันดับ 4 ของโลก เมืองหลวงของรัฐ เซนต์จอนส์ ตั้งอยู่ชายฝั่งตะวันออกเฉียงใต้ของเกาะ 
ลักษณะภูมิประเทศส่วนใหญ่เป็นที่ราบสูง จุดสูงสุดอยู่ในภูเขาลองเรนจ์ สูง 814 ม. เกาะนี้มีรูปร่างคล้ายสามเหลี่ยม มีแหลมบอลด์อยู่ทางเหนือ แหลมเรซทางตะวันออกเฉียงใต้ และแหลมเรย์ทางตะวันตกเฉียงใต้ ชายฝั่งเว้าแหว่งมากโดยเฉพาะทางด้านตะวันออกและใต้ มีช่องแคบเบลล์ไอล์อยู่ระหว่างเกาะนี้กับผืนแผ่นดินใหญ่ มีเกาะจำนวนมากเรียงรายตามแนวชายฝั่ง เช่น เกาะเบลล์ไอล์ เกาะเกร เกาะเบลล์ และเกาะโฟโกทางตอนเหนือ หมู่เกาะแซง-ปีแยร์และมีเกอลงทางตอนใต้ (เป็นของฝรั่งเศส) แม่น้ำสายใหญ่สุดได้แก่ แม่น้ำเอกซ์ปลอยส์ แม่น้ำฮัมเบอร์ และแม่น้ำแกนเดอร์ ทะเลสาบที่สำคัญได้แก่ ทะเลสาบแกรนด์ ทะเลสาบเรดอินเดียนและทะเลสาบแกนเดอร์
ปลาหมูค้อ

ปลาหมูค้อ หรือ ปลาหมูคอก หรือ ปลาหมูหลังถนน  เป็นปลาน้ำจืดขนาดเล็กชนิดหนึ่ง มีชื่อวิทยาศาสตร์ว่า "Yasuhikotakia morleti" อยู่ในวงศ์ปลาหมู (Botiidae)
จัดเป็นปลาขนาดเล็ก มีรูปร่างป้อมสั้น ลำตัวแบนข้าง หลังโค้ง ครีบหลังอยู่ตรงข้ามครีบท้อง และอยู่กึ่งกลางระหว่างปลายจมูกกับฐานครีบหาง ครีบหลังมีก้านครีบแขนง 7-9 ก้าน สีลำตัวมีสีเขียวแกมเหลือง ท้องมีสีขาวซีด มีแถบสีดำพาดตามแนวหลังจากปลายจะงอยปากจรดโคนหาง ฐานครีบหางมีแถบดำขนาดใหญ่ ครีบหางมีสีเหลืองจาง ๆ มีจุดสีดำประปราย
มีขนาดความยาวลำตัวประมาณ 10 เซนติเมตร เท่านั้น มีพฤติกรรมชอบอยู่รวมกันเป็นฝูง หากินบริเวณพื้นน้ำ พบกระจายพันธุ์ในแม่น้ำโขง, แม่น้ำแม่กลอง, แม่น้ำเจ้าพระยา
เป็นปลาที่นิยมเลี้ยงเป็นปลาสวยงาม นับว่าเป็นปลาอีกชนิดหนึ่งที่มีนิสัยดุร้าย ชอบไปตอดปลาตัวอื่นในตู้เลี้ยงอยู่เสมอ ๆ
ปลาหมูขาว

ปลาหมูขาว  เป็นปลาน้ำจืดชนิดหนึ่ง มีชื่อวิทยาศาสตร์ว่า "Yasuhikotakia modesta" อยู่ในวงศ์ปลาหมู (Botiidae) 
เป็นปลาที่นับว่ามีขนาดใหญ่ มีลำตัวป้อมสั้น หัวเล็ก จะงอยปากเรียวแหลม และมีหนวดเป็นกระจุก ตามีขนาดเล็ก มีเงี่ยงแหลมปลายแยกเป็นสองแฉกอยู่หน้าตา เมื่อกางออกจะตั้งฉากกับแก้ม ครีบหลังอยู่กึ่งกลางลำตัว มีก้านครีบแขนงประมาณ 7-9 ก้าน ครีบก้นอยู่ใกล้กับส่วนหาง ครีบหางมีขนาดใหญ่ปลายแยกเป็นสองแฉก ครีบอกและครีบก้นอยู่บริเวณแนวสันท้อง สีพื้นลำตัวเป็นสีเทาอมเหลือง หลังมีสีเทาปนเขียว ครีบหางเป็นสีแดง ครีบอื่น ๆ มีสีเหลืองจาง ๆ โคนครีบหางมีสีดำจาง ๆ แต่ถ้าเป็นปลาวัยอ่อน บนลำตัวเหนือครีบอกและครีบท้องมีลายสีเขียวอยู่หลายสาย
พบกระจายพันธุ์ในลุ่มแม่น้ำเจ้าพระยาและแม่น้ำโขง มีขนาดโตเต็มที่ประมาณ 25 เซนติเมตร
เป็นปลาที่นิยมใช้บริโภคกันในท้องถิ่น และมีการเลี้ยงเป็นปลาสวยงาม เพื่อใช้เก็บกินเศษอาหารที่หลงเหลือในตู้ โดยมีชื่อเรียกในภาษาอีสานว่า "หมูมัน"
ปลาหมูลายเสือสาละวิน

ปลาหมูลายเสือสาละวิน  ปลาน้ำจืดชนิดหนึ่ง มีชื่อวิทยาศาสตร์ว่า "Syncrossus berdmorei" อยู่ในวงศ์ปลาหมู (Botiidae)
มีขนาดค่อนข้างใหญ่ ลำตัวยาวแบนข้าง มีจะงอยปากเรียวยาว นัยน์ตาเล็ก ครีบหลังมีฐานยาวและมีก้านครีบแขนง 10-11 ก้าน ครีบก้นมีก้านครีบแขนง 7 ก้าน ครีบหางเว้าลึก สีพื้นลำตัวเป็นสีน้ำตาลอ่อนปนเหลือง มีแถบสีดำขวางลำตัวเป็นจุดเด่นและเป็นที่มาชื่อเรียก 9-10 แถบ หัวมีลายเป็นขีดสีดำ 3 เส้น แก้มและนัยน์ตามีแถบสีดำ บนลำตัวหลังช่องเหงือกและท้องมีจุดสีดำกระจายไปทั่ว ครีบหลังมีลายสีดำ ครีบหางมีจุดสีดำเรียงเป็นแถว ๆ ในแนวตั้ง โคนครีบอกมีจุดสีดำ ครีบท้องและครีบก้นเป็นสีเหลืองใส
มีขนาดความยาวเต็มที่ประมาณ 15 เซนติเมตร โดยเป็นปลาที่พบกระจายพันธุ์อยู่เฉพาะในลุ่มแม่น้ำสาละวินเท่านั้น โดยพบได้อีกที่ประเทศพม่า ไปจนถึงอินเดีย นิยมใช้บริโภคกันในท้องถิ่น และเลี้ยงเป็นปลาสวยงาม
อนึ่ง ยังมีปลาหมูอีกชนิดหนึ่งที่มีลักษณะคล้ายคลึงกัน คือ ปลาหมูลายเสือ ("S. beaufori") ซึ่งจะพบได้กว้างขวางกว่า
ปลาหมูอินเดีย

ปลาหมูอินเดีย หรือ ปลาหมูเบงกอล หรือ ปลาหมูปล้องทอง  เป็นปลาน้ำจืดขนาดเล็กชนิดหนึ่ง มีชื่อวิทยาศาสตร์ว่า "Botia dario" อยู่ในวงศ์ปลาหมู (Botiidae)
มีลำตัวป้อม ท่อนหางยาว หลังโค้งเล็กน้อย หัวโต จะงอยปากแหลม นัยน์ตาโต เยื่อจมูกโผล่ยื่นออกมาให้เห็นชัดเจน ครีบหลังมีก้านครีบแขนง 12-13 ก้าน ครีบอกมีก้านครีบแขนง 14 ก้าน ครีบท้องมีก้านครีบแขนง 8 ก้าน และครีบก้นมีก้านครีบแขนง 7 ก้าน ปลายครีบหางเป็นแฉกลึก ลำตัวมีสีเหลืองมีแถบสีดำ 8 หรือ 9 แถบ พาดเฉียงจากหลังถึงท้อง และมีแถบสีดำ 2-3 แถบ พาดขวางบริเวณครีบหาง
เป็นปลาขนาดเล็กมีความยาวโดยเฉลี่ย 8 เซนติเมตร ขนาดใหญ่ที่สุด 15 เซนติเมตร
พบกระจายพันธุ์ในประเทศอินเดียและบังกลาเทศ
นิยมเลี้ยงเป็นปลาสวยงาม
หาดเปลือยกาย

หาดเปลือยกาย  เป็นหาดที่ผู้ใช้สามารถที่จะเปลือยกายได้อย่างเสรีอย่างถูกกฎหมาย โดยทั่วไปแล้วมีจุดประสงค์เพื่อการเปลือยกายอาบแดด ผู้ใช้หาดสามารถใช้โดยไม่ต้องเสียค่าเข้าหรือเสียค่าสมาชิกใด และไม่จำเป็นต้องจองล่วงหน้า อย่างไรก็ตามหาดเปลือยกายอาจถูกกฎหมาย หรือไม่เป็นทางการ (เกิดขึ้นจากผู้อยู่อาศัยและมีการควบคุมทางกฎหมาย) หรืออาจไม่ถูกต้องตามกฎหมาย หาดเปลือยกายจะอยู่ค่อนข้างไกลจากเมืองและสามารถเข้าถึงได้ยากกว่าหาดทั่วไปและมีสิ่งอำนวยความสะดวกที่ค่อนข้างพื้นฐานมาก
หาดเปลือยกายได้รับความนิยมครั้งแรกในช่วงคริสต์ทศวรรษ 1950 แถบชายหาดของประเทศฝรั่งเศส จากนั้นก็ได้รับความนิยมในส่วนอื่นของโลก ถึงแม้ว่าจะยังมีไม่มากนัก ในสหรัฐอเมริกา หาดเปลือยกายแห่งแรกเกิดขึ้นที่หาดแซนเกรโกริโอ แคลิฟอร์เนียเหนือ ในปี ค.ศ. 1967
ซาลอมง กาลู

ซาลอมง อาร์ม็อง มากลอร กาลู  เกิดวันที่ 5 สิงหาคม ค.ศ. 1985 เป็นนักฟุตบอลชาวโกตดิวัวร์ ปัจจุบันเล่นในตำแหน่งปีกและกองหน้าให้กับสโมสรแฮร์ทา เบเอ็สเซ ในบุนเดิสลีกา 
กาลูเคยเล่นตำแหน่งเป็นปีกให้กับเชลซี และถนัดในการเล่นเป็นปีกซ้ายที่ทำให้เขาตัดเข้ามาและทำประตูได้ด้วยเท้าขวาที่เขาถนัดในฤดูกาล 2009/10 กาลูทำหน้าที่เป็นตัวคอยสนับสนุนได้ดี ช่วยทำประตูและแอสซิสต์ได้บ่อยครั้ง รวมถึงลูกจุดโทษที่ช่วยให้เราคว้าแชมป์คอมมิวนิตีชีลด์ที่เวมบลีย์
การที่เขาทำผลงานได้ดีไม่ต่างกันแม้ว่าจะลงสนามเป็นตัวจริงหรือตัวสำรอง กาลูเริ่มต้นฤดูกาลนั้นในฐานะตัวสำรองก่อนที่จะได้โอกาสลงเป็นตัวจริงบ้าง เขาพาทีมลงสนามพบกับควีนส์พาร์กเรนเจอส์ในคาร์ลิงคัพและทำประตูแรกได้ด้วย ก่อนที่จะทำได้อีก 2 ประตูในเกมแชมเปียนส์ลีกกับอัตเลติโกเดมาดริด กาลูทำ 2 แอสซิสต์ในเกมกับวูลฟ์เมื่อเดือนพฤศจิกายน หลังจากนั้นเขาพลาดการลงสนาม 4 เกมเนื่องจากมีอาการบาดเจ็บ ไม่บ่อยนักที่เราเห็นเขาเจ็บเช่นเดียวกับแฟรงก์ แลมพาร์ด หลังจากไปช่วยชาติในแอฟริกันเนชันส์เมื่อเดือนมกราคม กาลูกลับมาอยู่ในม้านั่งสำรองต่อไป แม้ว่าเขาจะทำประตูกับคาร์ดิฟได้และทำให้ได้ลงเล่นในเกมกับอินเตอร์ในนัดแรก
ในเกมนั้นกาลูเป็นผู้เล่นเชลซีที่เล่นได้ดีที่สุดในสนาม เขาประตูทีมเยือนได้ซึ่งนับว่าเป็นประตูที่สำคัญมาก กาลูมองว่านั่นเป็นเกมที่ดีที่สุดของเขาในฤดูกาลนั้น กาลูทำประตูอีกครั้งในเกมที่ชนะวิลลา 7-1 ตามด้วยการผ่านบอลให้ดร็อกบาทำประตูชัยที่โอลด์แทรฟฟอร์ด ก่อนที่จะทำแฮตทริกแรกของเขาให้เชลซีพร้อมเรียกจุดโทษให้ทีมในเกมกับสโต้คเมื่อเดือนเมษายน และทำประตูในเกมพรีเมียร์ลีกนัดสุดท้ายกับวีแกน
ฟุตบอลโลกที่แอฟริกาใต้เป็นฟุตบอลโลกครั้งแรกของกาลู แม้ว่าเขาจะลงเล่นทั้ง 3 เกมให้โกตดิวัวร์และทำประตูเกากลีเหนือได้ แต่ก็ไม่เพียงพอและตกรอบแบ่งกลุ่มไป ฤดูกาล 2008/09 เป็นปีที่ 3 ของกาลูที่เชลซี เขาได้ลงสนามน้อยกว่าฤดูกาลก่อนหน้านั้นเนื่องจากต้องลงเล่นให้ทีมชาติในโอลิมปิกที่โกตดิวัวร์เข้าถึงรอบก่อนรองชนะเลิศ เมื่อกลับมาช่วยทีม กาลูมีหน้าที่เป็นตัวสำรองของมาลูดาที่เล่นริมเส้นด้านซ้าย เขาช่วยโหม่งทำประตูตีเสมอแมนเชสเตอร์ยูไนเต็ดที่สแตมฟอร์ดบริดจ์ได้ ก่อนที่จะทำอีกประตูในเกมกับพอร์ตสมัทในคาร์ลิงคัพ ชัยชนะนัดสุดท้ายของสโคลารีกับเชลซีคือเกมกับมิดเดิลส์โบรที่กาลูทำประตูได้ด้วย และเขาได้ลงสนามเป็นตัวจริงในช่วงแรกที่คืส ฮิดดิงก์ เข้ามาคุมทีม กาลูต้องรอถึงปลายเดือนเมษายนกว่าจะทำประตูได้อีกครั้งกับเวสต์แฮมซึ่งเป็นประตูเดียวที่เกิดขึ้นในเกมนั้น
หลังจากศึกแอฟริกันเนชันส์ใน ค.ศ. 2009 กาลูเล่นได้ดีในตำแหน่งปีกซ้ายและทำประตูได้เมื่อยืนเป็นกองหน้า ช่วยแบ่งเบาภาระของดร็อกบาและเชฟเชนโค เขาทำแอสซิสต์ได้ถึง 11 ครั้งด้วย
กาลูย้ายมาร่วมทีมเมื่อกลาง ค.ศ. 2006 จากเฟเยนูดและลงเล่นนัดแรกในคอมมิวนิตีชีลด์กับลิเวอร์พูล ประตูแรกของกาลูเกิดขึ้นในเกมคาร์ลิงคัพกับแบล็กเบิร์นเมื่อเดือนตุลาคมปีนั้น
อิจิโนมิยะ (จังหวัดไอจิ)

อิจิโนมิยะ  หรือเรียกว่า โอวาริอิจิโนมิยะ เป็นนครในจังหวัดไอจิ ประเทศญี่ปุ่น มีความหมายคือ "ศาลเจ้าแห่งแรก" เพราะเป็นเมืองที่ตั้งของศาลเจ้ามาซูมิดะ ศาลเจ้าแห่งแรกของแคว้นโอวาริในอดีต
อิจิโนมิยะมีขนาดพื้นที่ทั้งสิ้น 113.82 ตารางกิโลเมตร และมีจำนวนประชากร ณ วันที่ 1 มีนาคม ค.ศ. 2023 ประมาณ 375,504 คน
ตราแผ่นดินของเซาท์ซูดาน

ตราแผ่นดินของประเทศซูดานใต้ มีการประกาศใช้ในเดือนกรกฎาคม พ.ศ. 2554 หลังได้รับเอกราชจากประเทศซูดาน โดยก่อนหน้าได้รับเอกราช ซูดานใต้เป็นเขตปกครองตนเองของซูดาน
แบบของตราแผ่นดินนั้นได้รับการอนุมัติโดยคณะรัฐมนตรีของรัฐบาลปกครองตนเองซูดานใต้ในเดือนเมษายน พ.ศ. 2554 โดยก่อนหน้านี้ได้รับการเห็นชอบโดยสภานิติบัญญัติซูดานใต้ในเดือนพฤษภาคม พ.ศ. 2554 
ตราแผ่นดินเป็นรูปนกอินทรีแม่น้ำแอฟริกันยืนพิงกับโล่และหอก ตัวนกอินทรีนั้นวาดให้เหมือนกำลังมองไปทางไหล่ขวาและปีกสยายออกไป ในกรงเล็บถือม้วนกระดาษซึ่งมีชื่อของรัฐ นกอินทรีนั้นหมายถึงความแข็งแกร่ง ความยืดหยุ่นและวิสัยทัศน์ ส่วนโล่และหอกนั้นสะท้อนถึงการคุ้มครองรัฐใหม่นี้
ประวัติศาสตร์.
รัฐบาลปกครองตนเองซูดานใต้มีขึ้นตั้งแต่ปี พ.ศ. 2548 เป็นต้นมา และใช้ตราสัญลักษณ์ซึ่งประกอบด้วยตราแผ่นดินของซูดานล้อมรอบด้วยคำว่า "GOVERNMENT OF SOUTHERN SUDAN" และ "GOSS" ตราแผ่นดินของซูดานใต้เป็นภาพนกเลขานุการแบกโล่โบราณ มีม้วนกระดาษสองม้วนปรากฏอยู่บนตราอาร์ม ม้วนที่อยู่ด้านบนแสดงคำขวัญประจำชาติ "ชัยชนะของเรา" และม้วนที่อยู่ด้านล่างแสดงชื่อรัฐ "สาธารณรัฐซูดานใต้" ในภาษาอังกฤษ
ตราสัญลักษณ์อีกตราหนึ่งใช้โดยบางองค์กรและหน่วยงานของรัฐบาลปกครองตนเองซูดานใต้ ตราแผ่นดินนี้คล้ายกับตราอาร์มของรัฐเครือจักรภพประเทศเพื่อนบ้านอย่างเคนยาและยูกันดา เป็นภาพโล่แอฟริกันโบราณและแบบของธงชาติเซาท์ซูดาน และมีหลาวไขว้ ตัวโล่ถูกพยุงโดยนกชูบิลและแรดอย่างละตัว ส่วนกั้นแยกแสดงธัญชาติท้องถิ่นและแม่น้ำไนล์ และมีม้วนกระดาษเขียนคำขวัญ "ความยุติธรรม ความเสมอภาค ความสง่างาม"
คูมางายะ

คูมางายะ  เป็นนครทางตอนเหนือของจังหวัดไซตามะ ประเทศญี่ปุ่น มีขนาดพื้นที่ 159.82 ตารางกิโลเมตร มีจำนวนประชากร ณ วันที่ 1 มีนาคม ค.ศ. 2023 ประมาณ 191,503 คน เป็นอับดับที่ 9 ของจังหวัดไซตามะ
ชิดชนก มัญชุรัตน์

ชิดชนก มัญชุรัตน์ หรือ ก้อย เกิดวันศุกร์ที่ 19 กันยายน 2523 ที่จังหวัดตรัง เป็นนักร้องที่มีชื่อเสียงมาจากผลงานเพลงประกอบละครโทรทัศน์ เพลงประกอบแอนิเมชัน เพลงประกอบโฆษณา และเป็นนักร้องคอรัสเบื้องหลังให้กับศิลปินจำนวนมากทั้งในห้องบันทึกเสียงและการแสดงสด สำเร็จการศึกษาชั้นมัธยมจากโรงเรียนเตรียมอุดมศึกษาพัฒนาการ สำเร็จการศึกษาระดับปริญญาตรีจากมหาวิทยาลัยราชภัฎจันทรเกษม ภาควิชาดนตรีสากล 
ผลงานเดี่ยว.
เพลงถือว่าเป็นอีกปีที่ฉันพอใจ และ เพลง Just A Kiss
เพลงขอให้ฉันเป็นคนพูดเอง
เพลงรักเธอนิรันดร์
เพลงยอม
เพลงอภัย Featuring โอ๊ด-Street Funk Rollers
เพลงไม่เคย
เพลงเข้าใจ
เพลงรักแท้ในเรา Featuring โอ๊ด-Street Funk Rollers
มหาวิทยาลัยเคนต์สเตต

มหาวิทยาลัยเคนต์สเตต (หรือ KSU หรือ Kent State) เป็นมหาวิทยาลัยของรัฐที่เน้นทางด้านการวิจัย ตั้อยู่ที่เมืองเค้นต์ รัฐโอไฮโอ สหรัฐอเมริกา มหาวิทยาลัยมีแปดวิทยาเขต ซึ่งทั้งหมดตั้งอยู่รอบเขตเมืองเมืองคลีฟแลนด์ และวิทยาเขตที่ใหญ่ที่สุดอยู่ที่เมืองเคนต์
มหาวิทยาลัยก่อตั้งเมื่อปี พ.ศ. 2453 โดยเป็นวิทยาลัยสำหรับฝึกสอนครู ต่อมาจึงพัฒนาเป็นมหาวิทยาลัย และได้เปิดสอนทั้งสาขาศิลปะและวิทยาศาสตร์ ปัจจุบันมหาวิทยาลัยมีพื้นที่ทั้งหมด 1000 acres และมีอาคารทั้งหมด 119 หลัง มหาวิทยาลัยเริ่มเป็นที่รู้จักในช่วงในระดับนานาชาติเมื่อทศวรรษปลายที่ 60 ต่อช่วงยุด ต้นทศวรรษที่ 70 อันเนืองมาจากเหตุการณ์การเคลื่อนไหวเพื่อต่อต้านการทำสงครามเวียดนามของรัฐบาลสหรัฐอเมริกาโดยนักศึกษา อันนำไปสู่เหตุการณ์การยิงผู้ประท้วงเมื่อวันที่ 4 พฤษภาคม พ.ศ. 2513
ปัจจุบัน(กันยายน พ.ศ. 2553)หากพิจารณาจากจำนวนนักศึกษาแล้ว มหาวิทยาลัยเคนต์สเตตเป็นมหาวิทยาลัยที่ใหญ่เป็นอันดับสองในรัฐโอไฮโอ โดยมีนักศึกษาทั้งหมด 41,365 คน ในแปดวิทยาเขต 26,589 ในวิทยาเขตเคนต์
เพนดูลัมผกผัน

เพนดูลัมผกผัน  เป็นปัญหาพื้นฐานที่ใช้ในการเรียนการสอนและในการสาธิตการประยุกต์ทฤษฎีระบบควบคุม เพนดูลัมผกผันเป็นระบบที่มีจุดสมดุลอยู่รอบแกนหมุนด้วยกันสองจุด ได้แก่จุดที่เพนดูลัมตั้งตรงอยู่ในแนวดิ่ง และจุดที่เพนดูลัมอยู่ทิ้งตัวลงในดิ่ง แต่จุดที่มีเสถียรภาพเมื่อไม่มีตัวควบคุมนั้นจะมีจุดเดียวคือ จุดที่แกนทิ้งตัวลงเท่านั้น ไม่ว่าเราจะปล่อยเพนดูลัมที่จุดใดก็ตาม เพนดูลัมจะตกลงสู่จุดนี้เสมอ การที่จะทำให้เพนดูลัมนี้สามารถตั้งตรงในแนวดิ่งได้นั้นขึ้นกับการใส่ตัวควบคุมที่เหมาะสมเข้าไปในระบบซึ่งมีได้หลากหลายวิธี และอีกทั้งยังสามารถออกแบบตัวควบคุมให้เป็นเชิงเส้น หรือแบบไม่เชิงเส้นก็ได้ ทั้งนี้ขึ้นอยู่กับความต้องการของผู้ออกแบบและความเหมะสม
แบบจำลองทางคณิตศาสตร์ของเพนดูลัมผกผัน.
ในที่นี้เราจะหาแบบจำลองทางคณิตศาสตร์ของเพนดูลัมผกผันโดยใช้กลศาสตร์แบบลากรางจ์  และตั้งสมมติฐานเพื่อความง่ายต่อความเข้าใจและยังคงว่าระบบเคลื่อนที่อยู่ในระนาบ 2 มิติ แกน <math>x - y</math> ได้เท่านั้น โดยตัวแปรต่าง ๆ เราจะอ้างอิงตัวแปรเดียวกับที่ปรากฏในภาพ กล่าวคือ <math>\theta(t)</math> คือ มุมที่แท่งเพนดูลัมทำกับแนวตั้งฉากกับพื้นโลก และให้แท่งเพนดูลัมมีความยาว <math>l</math> ให้แรงจากภายนอกเป็น "<math>F</math>" กระทำในทิศ <math>x</math> ดังภาพ และแรงโน้มถ่วงของโลกกระทำในแนวแกน <math>y</math> และกำหนดให้ <math>x(t)</math> เป็นระยะของรถในแกน <math>x</math> ที่แปรผันตามเวลา และสมการลากรางจ์  ของระบบเป็นดังต่อไปนี้ <math>L = T - V</math> โดย <math>T</math> คือพลังงานจลน์ของระบบ และ <math>V</math> คือพลังงานศักย์ของระบบ
<math>
L = \frac{1}{2} M v_1^2 + \frac{1}{2} m v_2^2 - m g \ell\cos\theta 
</math>
โดย <math>v_1</math> เป็นความเร็วของของตัวรถ <math>v_2</math> เป็นความเร็วของจุดศูนย์กลางมวล <math>m</math> ของมวลบนแท่งเพนดูลัม
ทั้งนี้ <math>v_1</math> และ <math>v_2</math> สามารถเขียนให้อยู่ในรูปของ <math>x</math> และ <math>\theta</math> ดังต่อไปนี้ 
<math>
v_1^2=\dot x^2
</math>
<math>
v_2^2=\left({\frac{d}{dt}}{\left(x- \ell\sin\theta\right)}\right)^2 + \left({\frac{d}{dt}}{\left(\ell\cos\theta \right)}\right)^2
</math>
ทำการลดรูป <math>v_2</math> ได้ผลเป็น
<math>
v_2^2= \dot x^2 -2 \ell \dot x \dot \theta\cos \theta + \ell^2\dot \theta^2 
</math>
แทนสมการข้างต้นลงในสมการลากรางจ์ ได้ว่า:
<math>
L = \frac{1}{2} \left(M+m \right) \dot x^2 -m \ell \dot x \dot\theta\cos\theta + \frac{1}{2} m \ell^2 \dot \theta^2-m g \ell\cos \theta
</math>
และสมการการเคลื่อนที่:
<math>
\frac{\mathrm{d}}{\mathrm{d}t}{\partial{L}\over \partial{\dot x}} - {\partial{L}\over \partial x} = F
</math>
<math>
\frac{\mathrm{d}}{\mathrm{d}t}{\partial{L}\over \partial{\dot \theta}} - {\partial{L}\over \partial \theta} = 0
</math>
แทนที่ <math>L</math> ในสมการข้างต้นจะได้สมการที่อธิบายการเลือนที่ของเพนดูลัมแบบผกผันดังนี้ 
<math>
\left (M + m \right) \ddot x - m \ell \ddot \theta \cos \theta + m \ell \dot \theta^2 \sin \theta = F
</math>
<math>
\ell \ddot \theta - g \sin \theta = \ddot x \cos \theta
</math>
จะเห็นได้ว่าสมการที่ได้เป็นสมการไม่เชิงเส้นซึ่งยากที่จะนำไปออกแบบตัวควบคุม ในทางปฏิบัติผู้ออกแบบจะนิยมแปรงสมการไม่เชิงเส้นให้เป็นสมการเชิงเส้นก่อน โดยสมมุติว่าแท่งเพนดุลัมแกว่งอยู่ในช่วงมุมเล็ก ๆ ซึ่งประมาณเป็น <math>0</math> ได้ (<math>\theta \approx 0</math>) ทั้งนี้เพื่อความง่ายต่อการออกแบบตัวควบคุม และง่ายต่อการอธิบายพฤติกรรมของระบบ
แลนซ์ เคด

แลนซ์ เคอร์ทิส แมกไนท์ เกิดวันที่ 2 มีนาคม ค.ศ. 1981 เป็นนักมวยปล้ำอาชีพชาวอเมริกันในชื่อว่า แลนซ์ เคด อดีตแชมป์โลกแท็กทีมคู่กับ เทรเวอร์ เมอร์ดอช 3 สมัย ของสมาคม เวิลด์เรสต์ลิงเอ็นเตอร์เทนเมนต์(WWE) ปัจจุบันได้เสียชีวิตลงเมื่อ 13 สิงหาคม 2010 ด้วยโรคหัวใจล้มเหลว ในขณะที่อายุได้แค่ 29 ปี
ประวัติในวงการมวยปล้ำ.
แลนซ์ เคด เป็นศิษย์รุ่นแรกของชอว์น ไมเคิลส์ ได้เริ่มปล้ำในปี 1999 ที่ประเทศญี่ปุ่น ต่อมาก็ได้เซ็นสัญญาในทางด้านการพัฒนาของ WWE และในที่สุดก็เขามาในรอว์ ได้ในปี 2003 โดยการปล้ำแทคทีมกับ มาร์ค จินแดรก (Mark Jindrak) ก่อนที่จะแยกออกจากกัน และเคตก็ไปจัดคู่ปล้ำแทคทีมใหม่กับเทรเวอร์ เมอร์ด็อก (Trevor Murdoch) ในนามแลนซ์ เคด และเทรเวอร์ เมอร์ด็อก และถูกให้ออกในวันที่ 14 ตุลาคม 2008 โดยสาเหตุที่ให้ออกก็เนื่องจาก เคตใช้ยาแก้ปวดมากเกินขนาด ทำให้เกิดอาการเป็นลมชัก ท้ายที่สุด WWE ก็ได้เซ็นสัญญานำเขากลับมา ในค่ายพัฒนาทักษะ FCW และก็ให้เขาออกอีกครั้งหนึ่ง ก็เป็นปัญหาเกี่ยวกับยาโดยคราวนี้ติดการกินยานอนหลับ ผลงานสุดท้ายของ แลนซ์ เคด ก่อนที่จะเสียชีวิตลง เขาไดปล้ำในรายการใหญ่เมื่อเดือนกรกฎาคมที่ผ่านมาของ AJPW พบกับ Seiya Sanada
ญาณกวี บุษราคัมวดี

ญาณกวี บุษราคัมวดี (เกิด 3 กรกฎาคม พ.ศ. 2540) ชื่อเล่น เจฟ เป็นนักแสดงชาวไทย มีชื่อเสียงจากการเล่นละครซิตคอม เรื่อง "บ้านนี้มีรัก" รับบท "เมธัส เดนนิส (มิค)"
ประวัติ.
ญาณกวี บุษราคัมวดี ชื่อเดิม "นภัสกร" เกิดเมื่อวันที่ 3 กรกฎาคม พ.ศ. 2540 เป็นบุตรคนที่ 2 ในบรรดาพี่น้อง 3 คน เป็นน้องชายของนักแสดงหญิง ภัสธรากรณ์ บุษราคัมวดี สำเร็จการศึกษาระดับปริญญาตรีจาก วิทยาลัยดุริยางคศิลป์ มหาวิทยาลัยมหิดล สาขาดนตรีแจส เครื่องดนตรีที่ถนัด คือ Double Bass
การทำงานในวงการบันเทิง.
เขาเริ่มเข้าสู่วงการบันเทิงโดยแสดงซิทคอมเรื่อง "บ้านนี้มีรัก" รับบท "เมธัส เดนนิส (มิค)" หลานของรัก (อารักษ์ อยู่เจริญยิ่ง รับบทโดย ภูธเนศ หงษ์มานพ) ลูกชายคนเดียวของแฮงค์ (เมธา เดนนิส รับบทโดย โจโจ้ ไมอ๊อคชิ) และริน (รสริน อยู่เจริญยิ่ง รับบทโดย ชุติมา นัยนา) รวมเวลาในการแสดงละครซิตคอม "บ้านนี้มีรัก" เป็นเวลา 10 ปีเต็ม ตั้งแต่อายุ 8 ขวบ
ซาเซโบะ

ซาเซโบะ  เป็นนครที่ตั้งอยู่ทางตอนเหนือของจังหวัดนางาซากิ ประเทศญี่ปุ่น มีขนาดพื้นที่ทั้งสิ้น 426.06 ตารางกิโลเมตร มีจำนวนประชากร ณ วันที่ 1 เมษายน ค.ศ. 2023 ประมาณ 234,055 คน มีประชากรมากเป็นอันดับสองของจังหวัดรองจากนครนางาซากิ และมีประชากรมากเป็นอันดับเก้าในเกาะคีวชู
ซาเซโบะเป็นที่ตั้งของเฮยส์ เต็น บอส สวนสนุกที่ใหญ่ที่สุดในญี่ปุ่น
เฟแล็งกซ์ซีวิซ

เฟแล็งกซ์ซีวิซ (Phalanx CIWS) เป็นระบบอาวุธป้องกันตนเองระยะประชิด ซึ่งติดตั้งบนเรือรบผิวน้ำและฐานยิงบนบก พัฒนาและผลิตโดยบริษัทเจเนอรัลไดนามิค แผนกโพโนมา (ปัจจุบันเป็นส่วนหนึงของเรย์เทียน) ประกอบไปด้วยเรดาร์ตรวจจับชี้เป้า และปืนกลแกตลิ่ง 20 มม. ติดตั้งบนฐานหมุน
เฟแล็งกซ์ซีวิซติดตั้งบนเรือรบผิวน้ำของกองทัพเรือสหรัฐอเมริกาทุกชั้น กองเรือยามฝั่งสหรัฐอเมริกา และกองทัพเรือพันธมิตรอีก 23 ประเทศ ในส่วนของระบบเฟแล็งกซ์รุ่นฐานยิงบนบกนั้น เรียกอีกชื่อว่า ซี-แรม ติดตั้งเป็นระบบป้องกันอาวุธนำวิถีระยะใกล้ จรวด และกระสุนปืนใหญ่
เฟแล็งกซ์ซีวิซสามารถตั้งค่าอัตราการยิงได้สองอัตรา คือ 3,000 รอบ หรือ 4,500 รอบต่อนาที การทำงานแต่ละวินาทีจึงมีต้นทุนค่าเครื่องกระสุนกว่า 3,500 ดอลลาร์ต่อวินาที
อันดับนกกระสา

อันดับนกกระสา  เป็นอันดับของนกจำพวกนกน้ำอันดับหนึ่ง ใช้ชื่ออันดับว่า Ciconiiformes ประกอบด้วยนกน้ำตั้งแต่ขนาดเล็กถึงกลาง และขนาดใหญ่ มีลักษณะเด่น คือ ขายาว ปากใหญ่ ได้แก่ นกกระสา, นกยาง, นกปากห่าง มีวิวัฒนาการเพื่อการดำรงชีวิตตามพื้นหาดทรายชายเลนและท้องทุ่งชายน้ำ พบกำเนิดในตอนปลายสมัยอีโอซีนถึงปัจจุบัน
แบ่งออกได้เป็นวงศ์ต่าง ๆ ได้ 5 วงศ์ (ดูในตาราง) ในประเทศไทยพบ 3 วงศ์ 36 ชนิด เดิมเคยมีวงศ์ในอันดับนี้มากกว่านี้ อาทิ นกปากซ่อม แต่ปัจจุบันแบ่งออกมาต่างหาก
ป้อมปราการของราชวงศ์โห่

ป้อมปราการของราชวงศ์โห่  เป็นป้อมปราการแห่งหนึ่งในประเทศเวียดนาม สร้างขึ้นในสมัยราชวงศ์โห่ (ค.ศ. 1400–1407) ตั้งอยู่ที่ตำบลเต็ยซาย  อำเภอหวิญหลก  จังหวัดทัญฮว้า ริมชายฝั่งเวียดนามเหนือตอนกลาง
ปราสาทเต็ยโด  มีรูปทรงเป็นสี่เหลี่ยมผืนผ้า ความยาวเหนือจรดใต้เท่ากับ 870.5 เมตร ตะวันออกจรดตะวันตกเท่ากับ 883.5 เมตร มีประตูสี่ด้าน ประตูหน้าคือประตูด้านทิศใต้ มีความสูง 9.5 เมตรและกว้าง 15.17 เมตร อีกสามประตูอยู่ทางทิศเหนือ ตะวันออก และตะวันตก 
ตัวปราสาทสร้างขึ้นจากก้อนหิน ซึ่งแต่ละก้อนมีขนาดประมาณ 2 × 1 × 0.7 เมตร
นอกเหนือจากประตูแล้ว ตัวปราสาทเกือบทั้งหมดได้พังทลายไปแล้ว
ป้อมปราการของราชวงศ์โห่ได้รับการจดทะเบียนเป็นมรดกโลกทางวัฒนธรรมของยูเนสโกเมื่อวันที่ 27 มิถุนายน พ.ศ. 2554
เคอร์ดิสถานอิรัก

เคอร์ดิสถานอิรัก หรือ เคอร์ดิสถานใต้  หมายถึงดินแดนที่มีประชากรชาวเคิร์ดที่อยู่ทางตอนเหนือของอิรัก ถือว่าเป็นหนึ่งในสี่ดินแดนของ "เคอร์ดิสถาน" ในเอเชียตะวันตก ซึ่งรวมถึงบางส่วนทางตะวันออกเฉียงใต้ของตุรกี (เคอร์ดิสถานตอนเหนือ) ทางตอนเหนือของซีเรีย (เคอร์ดิสถานตะวันตก) และทางตะวันตกเฉียงเหนือของอิหร่าน (เคอร์ดิสถานตะวันออก)
ภูมิประเทศส่วนใหญ่เป็นเทือกเขาและมีแม่น้ำหลายสายไหลผ่านเทือกเขา ทำให้เป็นพื้นที่ที่อุดมสมบูรณ์ และมีอุณหภูมิแตกต่างกันในแต่ละพื้นที่ ในฤดูร้อนอุณหภูมิประมาณ 39-43 องศาเซลเซียส และอาจสูงถึง 50 องศาเซลเซียส ส่วนในฤดูหนาวอุณหภูมิประมาณ 7-13 องศาเซลเซียส และอาจต่ำลงถึง 2-7 องศาเซลเซียส
ภาษาทางการคือภาษาเคิร์ดและอาหรับ และมีชนชาติส่วนใหญ่เป็นชาวเคิร์ด (ร้อยละ 55) นอกนั้นเป็นชาวเติร์ก อาร์มีเนีย อัสซีเรีย และอาหรับ ระบบเงินของเคอร์ดิสถานคือดีนาร์อิรัก
ระบบสืบพันธุ์

ระบบสืบพันธุ์  เป็นระบบของอวัยวะในร่างกายสิ่งมีชีวิตซึ่งทำงานร่วมกันโดยมีจุดประสงค์เพื่อการสืบพันธุ์เพิ่มจำนวนสิ่งมีชีวิตให้มากขึ้น ในระบบนี้จำเป็นต้องอาศัยสารต่าง ๆ อาทิ ของเหลว ฮอร์โมน และฟีโรโมนหลายชนิดเพื่อช่วยเหลือในการทำงาน ระบบสืบพันธุ์เป็นระบบซึ่งแตกต่างจากระบบอวัยวะอื่น ๆ กล่าวคือระบบเพศของสัตว์ต่างชนิดกันก็มีความแตกต่างกัน ความหลากหลายนี้ก่อให้เกิดการผสมรวมกันของสารพันธุกรรมระหว่างสิ่งมีชีวิตสองตัว เพื่อเพิ่มความสามารถในการดำรงอยู่ในสิ่งแวดล้อมของลูกหลานต่อไป
การตกเลือดทางสูติกรรม

การตกเลือดทางสูติกรรม  หมายถึง การตกเลือด (hemorrhage) ในช่วงการตั้งครรภ์ การคลอด หรือระยะหลังคลอด ซึ่งอาจหมายถึงการมีการตกเลือดออกทางช่องคลอด หรือตกเลือดในช่องท้องก็ได้
การตกเลือดทางสูติกรรมเป็นสาเหตุอันดับต้นๆ ของการเสียชีวิตของมารดา
การตกเลือดก่อนคลอด.
การตกเลือดก่อนคลอดที่ระยะอายุครรภ์น้อย.
ส่วนใหญ่จะเป็นการแท้ง โดยการแท้งที่อายุครรภ์น้อยมากๆ นั้นแยกไม่ออกจากประจำเดือนที่มามากผิดปกติ แต่ถ้าอายุครรภ์มากขึ้นอาจมีเลือดออกเยอะมากและนานได้ แพทย์อาจจำเป็นต้องขูดมดลูกเพื่อหยุดเลือดไม่ให้ออกมากจนเป็นอันตรายแก่ผู้ตั้งครรภ์ นอกจากนี้ยังมีการตั้งครรภ์นอกมดลูกบางรูปแบบที่อาจทำให้มีเลือดออกได้ทั้งภายในและภายนอก ซึ่งอาจเป็นอันตรายถึงขั้นเสียชีวิตได้
การตกเลือดก่อนคลอดที่ระยะอายุครรภ์มาก.
สาเหตุที่ควรนึกถึงมากที่สุดคือภาวะรกเกาะต่ำ ซึ่งหากเป็นไปได้ควรตรวจพบก่อนเข้าสู่ระยะคลอด และทำคลอดด้วยการผ่าตัด นอกจากนี้ยังมีภาวะรกลอกตัวก่อนกำหนด ซึ่งทำให้มีเลือดออกได้ บางครั้งอาจมีเลือดออกคั่งอยู่ภายในได้
การตกเลือดระหว่างการคลอด.
นอกจากรกเกาะต่ำและรกลอกตัวแล้ว สาเหตุอื่นที่พบได้และมีอันตรายมากได้แก่ภาวะมดลูกแตก ทำให้มีเลือดออกมากทั้งภายในและภายนอก การมีเลือดออกจากตัวทารกนั้นพบได้น้อยมาก ส่วนใหญ่เป็นไม่มาก แต่อาจมีอันตรายต่อทารกได้มาก
การตกเลือดหลังคลอด.
การตกเลือดหลังคลอด คือภาวะซึ่งมีการเสียเลือดหลังการคลอด ตั้งแต่ 500 ซีซี ขึ้นไปสำหรับการคลอดทางช่องคลอด หรือตั้งแต่ 1000 ซีซี ขึ้นไปสำหรับการผ่าตัดคลอด เป็นสาเหตุที่พบบ่อยที่สุดของการเสียชีวิตของมารดาในประเทศที่กำลังพัฒนา และเป็นสาเหตุสำคัญของการเสียชีวิตของมารดาทั่วโลก
กลุ่มอาการวาร์เดนเบิร์ก

กลุ่มอาการวาร์เดนเบิร์ก (หรือในชื่ออื่นๆ ได้แก่ Waardenburg­ Shah Syndrome, Waardenburg-Klein syndrome, Mende's syndrome II, Van der Hoeve-Halbertsma-Waardenburg syndrome, Ptosis-Epicanthus syndrome, Van der Hoeve-Halbertsma-Gualdi syndrome, Waardenburg type Pierpont, Van der Hoeve-Waardenburg-Klein syndrome, Waardenburg's syndrome II และ Vogt’s syndrome) เป็นโรคทางพันธุกรรมอย่างหนึ่ง ผู้ป่วยส่วนใหญ่มีภาวะสูญเสียการได้ยินในระดับต่างๆ มีความผิดปกติเล็กน้อยในโครงสร้างของร่างกายที่เจริญมาจากนิวรัลเครสท์ และความผิดปกติของเม็ดสี
เปาวลี พรพิมล

เปาวลี พรพิมล (เกิด 2 มกราคม พ.ศ. 2535) ชื่อเล่น เปา เป็นนักร้อง นักแสดง พิธีกรชาวไทย มีชื่อเสียงมาจากภาพยนตร์เรื่อง พุ่มพวง โดยรับบทเป็น พุ่มพวง ดวงจันทร์ เธออยู่ในวงการบันเทิงมาแล้ว 15 ปี
ประวัติ.
พรพิมล กิจเจริญ ชื่อเล่นว่า เปา เกิดวันพฤหัสบดีที่ 2 มกราคม พ.ศ. 2535 บ้านเกิดอยู่ที่ อำเภอด่านช้าง จังหวัดสุพรรณบุรี เป็นบุตรีของนายศักดิ์ เฟื่องฟุ้ง กับนางบังอร เฟื่องฟุ้ง เธอมีพี่ชาย 1 คน คือ นายอดิศร เฟื่องฟุ้ง เดิมนับถือศาสนาพุทธ ต่อมาภายหลังเปลี่ยนไปนับถือศาสนาคริสต์นิกายโรมันคาทอลิก เปาวลีจบชั้นมัธยมศึกษาจากโรงเรียนบรรหารแจ่มใสวิทยา 3 จังหวัดสุพรรณบุรี เข้าเรียนคณะมนุษยศาสตร์ เอกสื่อสารมวลชน มหาวิทยาลัยรามคำแหง จบการศึกษาเมื่อปี พ.ศ. 2559 เคยเข้าประกวดร้องเพลงลูกทุ่งหลายเวที ทั้งเวทีรายการชุมทางเสียงทอง ชิงช้าสวรรค์ และเวทีสุดท้ายที่ทำให้เธอได้เข้าสู่วงการคือ เวทีรายการ คว้าไมค์ คว้าแชมป์ ครั้งที่ 1 ทางช่องแฟนทีวี ได้รับรางวัล แชมป์ ออฟ เดอะ เยียร์ ปี 2553 ต่อมาได้รับการคัดเลือกจากสหมงคลฟิล์ม ให้แสดงภาพยนตร์เรื่องพุ่มพวง โดยรับบทนำเป็น พุ่มพวง ดวงจันทร์ ราชินีเพลงลูกทุ่ง คู่กับ ณัฐวุฒิ สกิดใจ 
เปาวลี เป็นนักร้องในสังกัด จีเอ็มเอ็ม แกรมมี่ ค่ายแกรมมี่โกลด์ โดยได้รับฉายาว่า สาวสุพรรณเสียงดี หรือ นักร้องสาวเงาเสียงพุ่มพวง
สมรสกับ เอิร์ธ กานต์ กิจเจริญ ลูกชายของซูโม่กิ๊ก เกียรติ กิจเจริญ หลังจากคบหาดูใจนานกว่า 8 ปี ในวันที่ 2 พฤศจิกายน 2562 ทำพิธีของศาสนาพุทธ ณ จ.สุพรรณบุรี และในวันที่ 9 พฤศจิกายน พ.ศ. 2562 ทำพิธีของศาสนาคริสต์ ณ อาสนวิหารอัสสัมชัญ ถนนเจริญกรุง แขวงบางรัก เขตบางรัก กรุงเทพมหานคร
มีบุตรสาวด้วยกัน 1 คน ชื่อ แสนดี กิจเจริญ ชื่อเล่น แสนดี เกิดเมื่อวันที่ 19 กันยายน พ.ศ. 2567ณ โรงพยาบาลบำรุงราษฎร์ อินเตอร์เนชั่นแนล แขวงคลองเตยเหนือ เขตวัฒนา กรุงเทพมหานคร
ผลงานเพลง.
เพลงที่ร่วมร้องกับศิลปินอื่น.
เพลงที่เปาวลี พรพิมลได้มีส่วนร่วมในการการร้อง
ไตรสตาร์พิคเจอร์ส

ไตรสตาร์ พิคเจอร์ส, อิงก์ (;สะกด: ไตร-ส-ตาร์ (Tri-Star) จนกระทั่ง 1991) เป็นสตูดิโอภาพยนตร์ในสหรัฐอเมริกา และเป็นบริษัทย่อยของ บริษัท โคลัมเบียพิคเจอร์ส , ตัวเองจัดสรรของกลุ่มโคลัมเบียไตรสตาร์โมชั่นพิคเจอร์ส ซึ่งเป็นเจ้าของโดย โซนี่พิคเจอร์ ได้ก่อตั้งขึ้นในปี ค.ศ. 1982 ในนาม โนวาพิคเจอร์ส
ประวัติ.
แนวคิดสำหรับไตรสตาร์ เกิดขึ้นตั้งแต่ปี พ.ศ. 2525 เมื่อโคลัมเบียพิคเจอร์ส (จากนั้นเป็น บริษัท ย่อยของโคคา-โคลา), เอชบีโอ และ ซีบีเอส ตัดสินใจที่จะใช้ทรัพยากรที่มีอยู่ เพื่อแยกค่าใช้จ่ายที่เคยเติบโตของการทำภาพยนตร์โดยการร่วมทุนกัน จัดตั้ง โนวาพิคเจอร์ส
การผลิตครั้งแรก เปิดตัวในปี พ.ศ. 2527 คือเรื่อง The Natural ที่นำแสดงโดย Robert Redford ระหว่าง บริษัท ร่วมทุนนี้หลายรุ่น ไตรสตาร์ถูกจัดจำหน่ายในรูปแบบวิดีโอ โดยทั้ง อาร์ซีเอ-โคลัมเบียพิคเจอร์สโฮมวิดีโอ, CBS / FOX วิดีโอ (ตอนนี้ ซีบีเอสเอ็นเตอร์เทนเมนต์ และ ทเวนตีเซนจูรี่ฟอกซ์โฮมเอ็นเตอร์เทนเมนต์) หรือ เอชบีโอวิดีโอ
แนวร่วมความก้าวหน้าของชาวมาเลเซียเชื้อสายอินเดียทั้งหมด

แนวร่วมความก้าวหน้าของชาวมาเลเซียเชื้อสายอินเดียทั้งหมด  หรือ แนวร่วมอินเดียก้าวหน้า เป็นพรรคการเมืองในมาเลเซีย แตกตัวออกมาจากสภาชาวมาเลเซียเชื้อสายอินเดีย โดยเอ็ม. จี. ปัณทิถัน เมื่อ พ.ศ. 2533 พรรคนี้สนับสนุนแนวร่วมแห่งชาติแต่ไม่ได้เข้าเป็นสมาชิก
พรรคกรรมกรมาเลเซีย

พรรคกรรมกรมาเลเซีย  เป็นพรรคการเมืองฝ่ายซ้ายในมาเลเซีย ก่อตั้งเมื่อ พ.ศ. 2521 โดยฆังฆา นายัร ผู้ไม่ประสบความสำเร็จในการเลือกตั้งทั่วไปครั้งที่ 5 ของมาเลเซียเมื่อ พ.ศ. 2521
แผ่นดินไหวในหุบเขาเฟอร์กานา พ.ศ. 2554

แผ่นดินไหวในหุบเขาเฟอร์กานา พ.ศ. 2554 เป็นแผ่นดินไหวขนาด 6.1 แมกนิจูด ซึ่งเกิดขึ้นในพื้นที่หุบเขาเฟอร์กานา แรงสั่นสะเทือนส่งผลกระทบทั้งอุซเบกิสถาน คีร์กีซสถาน และทาจิกิสถาน เหตุเกิดเมื่อเวลา 1.35 น. ตามเวลาท้องถิ่น ของวันที่ 20 กรกฎาคม พ.ศ. 2554 โดยมีจุดเหนือศูนย์เกิดแผ่นดินไหวอยู่ในคีร์กีซสถาน จนถึงวันที่ 20 กรกฎาคม มีผู้เสียชีวิตที่ได้รับการยืนยันแล้ว 13 คนในอุซเบกิสถาน ขณะที่อีก 86 คนได้รับบาดเจ็บ โดยในจำนวนนี้ 35 คนถูกนำตัวส่งโรงพยาบาล ส่วนในฆูจันด์ ทาจิกิสถาน มีชายคนหนึ่งเสียชีวิตเพราะตื่นตระหนกในขณะเกิดการสั่นสะเทือนและโดดออกทางหน้าต่าง ไม่มีรายงานความสูญเสียในคีร์กีซสถาน แผ่นดินไหวนำขนาด 4.6 โมเมนต์แมกนิจูด เกิดขึ้นเมื่อเวลา 09:22 UTC ของวันที่ 19 กรกฎาคม ใกล้กับดูชานเบ ทาจิกิสถาน
โรงพยาบาลโอเวอร์บรุ๊ค

โรงพยาบาลโอเวอร์บรุ๊ค ก่อตั้งใน พ.ศ. 2446 (ค.ศ. 1903) โดย วิลเลี่ยม เอ บริกส์ ริมฝั่งน้ำแม่กกในปัจจุบันนี้ซึ่งเป็นสถานที่ตั้งของโรงพยาบาลโอเวอร์บรุ๊ค ตั้งอยู่เลขที่ 17 ถนนสิงหไคล ตำบลเวียง อำเภอเมืองเชียงราย จังหวัดเชียงราย บนเนื้อที่ประมาณ 17 ไร่ 
อันที่จริงแล้ว "โอเวอร์บรุ๊ค" เป็นชื่อของคริสตจักรแห่งหนึ่งในรัฐเพนซิลเวเนีย ประเทศสหรัฐอเมริกา บางคนคิดว่า "โอเวอร์บรุ๊ค" แปลว่าริมฝั่งน้ำ ทำให้หลายท่านคิดว่า ชื่อนี้คงจะได้มาเนื่องจากโรงพยาบาลโอเวอร์บรุ๊คตั้งอยู่ริมฝั่งน้ำแม่กก ซึ่งได้มีสมาชิกคริสตจักรท่านหนึ่ง ชื่อ MR.GUEST (เกสต์) ได้รวบรวมเงินจากสมาชิก คริสตจักรโอเวอร์บรุ๊ค จำนวน 5,000 เหรียญ
เจียงซือ

เจียงชือ (#เปลี่ยนทาง , เวด-ไจลส์: jiangshi, "แปลว่า "ศพแข็ง"") เป็นผีจำพวกแวมไพร์หรือซอมบี้ตามความเชื่อของจีน
เจียงชือ ปรากฏในวัฒนธรรมร่วมสมัยหลายประการ เช่น ภาพยนตร์ชุด "Mr. Vampire" ("ผีกัดอย่ากัดตอบ") ซึ่งมีด้วยกันทั้งหมด 5 ภาค หรือในวิดีโอเกมต่าง ๆ เช่น "เรเง็งโดชิ" (หรือที่ชาวไทยเรียกในสมัยก่อนคือ"เปาเปา ผีเพื่อนซี้") โดยมักปรากฏในเครื่องแต่งกายชุดขุนนางยุคราชวงศ์ชิง หรือตัวละครในการ์ตูนญี่ปุ่นชุด "ดราก้อนบอล" ชื่อ เจาสึ  ก็ดัดแปลงมาจากเจียงซือ
เจียงชือ เชื่อว่าเป็นแวมไพร์ที่อาศัยนอนหลับอยู่ในโลงศพหรือถ้ำในเวลากลางวัน และในเวลากลางคืนจะออกหากินด้วยการดูดเลือดของมนุษย์หรือสิ่งมีชีวิตต่าง ๆ ด้วยการกระโดด เจียงซือมีผิวที่ขาวซีดและมีขนยาว ซึ่งเกิดจากเชื้อรา ที่เจริญเติบโตบนร่างกาย แต่ถ้าเจียงชือกระโดดข้ามกระสอบข้าว จะก้มลงนับเมล็ดข้าวทุกเมล็ด ซึ่งวิธีป้องกันเจียงซือ บางครั้งจะใช้การโปรยเมล็ดพืชหรือข้าวไว้ตามทางเดินหรือหลังคาบ้าน เพื่อถ่วงเวลาให้เจียงซือนับเมล็ดข้าวจนถึงเช้า ซึ่งวิธีการเช่นนี้ก็เป็นวิธีเดียวกันกับการป้องกันแวมไพร์ของยุโรป
แท้จริงแล้ว เจียงชือ เป็นความเชื่อในทางไสยศาสตร์ของลัทธิเต๋าหรือเหมาซาน ชาวจีนมีความเชื่อว่า เมื่อมีผู้ตายลง ศพจะต้องถูกฝังในบ้านเกิด ในสมัยโบราณการคมนาคมเป็นไปอย่างลำบาก นักบวชในลัทธิเหมาซาน จึงทำพิธีปลุกศพให้ลุกขึ้นมากระโดดตามตัวเป็นขบวน โดยมีการการสั่นกระดิ่งเป็นเครื่องให้จังหวะ ซึ่งถือว่าเป็นพิธีลับห้ามให้ผู้คนทั่วไปเห็น ซึ่งวิธีการเช่นนี้เป็นที่นิยมกระทำในเขตปกครองตนเองชนชาติถูเจีย-ม้ง เซียงซี (อยู่ทางทิศตะวันตกของมณฑลหูหนาน) เรียกว่า 湘西趕屍 (พินอิน: Xiangxi ganshi, แปลว่า "การขนศพในเซียงซี") ถือเป็นคำบอกเล่าหรือความเชื่อประการหนึ่งในท้องถิ่น
ในหนังสือที่แต่งจากการคำบอกเล่านี้ ชื่อ "The Corpse Walker" ของเหลียว ยี่วู่ ระบุว่า พิธีนี้จะกระทำกัน 2 คน โดยผู้กระทำจะสวมเสื้อคลุมตัวใหญ่ที่คลุมตัวไว้ทั้งหมด และแต่งตัวศพด้วยชุดคลุมสีขาวและคลุมศีรษะด้วยผ้าคลุม พร้อมกับใช้โคมไฟเป็นเครื่องนำทาง ขณะที่ออกเดินจะร้องบอกเตือนอยู่เป็นระยะ ๆ ว่า ให้ระวังอุปสรรคต่าง ๆ ที่อยู่ข้างหน้า ซึ่งพิธีนี้จะกระทำกันในเวลากลางคืนเพื่อหลีกเลี่ยงการมีผู้พบเห็นและสภาพอากาศที่เย็นเหมาะกับการกระทำ ซึ่งศพของผู้ตายจะมองไม่เห็นผู้นำทางเนื่องจากถูกปิดบังไว้ด้วยเสื้อคลุม
อย่างไรก็ตาม มีผู้แย้งว่า แท้จริงแล้วเรื่องเจียงซือหรือพิธีขนศพนี้เป็นเพียงเรื่องแต่งขึ้นมาของขบวนการขนย้ายหรือลักลอบขโมยศพแบบผิดกฎหมาย ซึ่งเป็นไปได้ว่าการที่เห็นเป็นศพกระโดดเป็นขบวน คือ การที่มัดศพกับท่อนไม้ไผ่ต่อ ๆ กัน หรือแบกขึ้นหลัง
นอกจากนี้แล้ว ในหมู่บ้านในชนบทที่ห่างไกลของอินโดนีเซีย มีประเพณีการฝังศพที่เชื่อว่า จะให้ผู้ตายเดินกลับมาฝังศพตัวเองในบ้านเกิด หากเป็นกรณีที่ผู้ตาย เสียชีวิตในที่ห่างไกลจากบ้านเกิด จะทำการฝังไปก่อน เมื่อผ่านไปหลายปี ญาติ ๆ จะขุดศพขึ้นมาแต่งตัวให้เหมือนยังมีชีวิตอยู่ ไม่มีการคลุมหน้าศพ และทำพิธีปลุกให้ศพเดินกลับบ้านเอง โดยเลือกเส้นทางที่เงียบที่สุด มีข้อห้าม คือ ห้ามแห่หรืออุ้มศพเป็นอันขาด หากใครไม่ปฏิบัติตามก็จะเจ็บป่วยโดยไม่ทราบสาเหตุ อย่างไรก็ตาม ผู้ที่ทำพิธีกรรมนี้ บอกว่าแท้จริงแล้ว ก็เป็นญาติของผู้ตายนั้นเป็นผู้อุ้มศพเอง
ตำบลกำแพงเซา

กำแพงเซา เป็นตำบลหนึ่งตั้งอยู่ทางทิศตะวันตกของอำเภอเมืองนครศรีธรรมราช จังหวัดนครศรีธรรมราช ห่างจากที่ว่าการอำเภอเมืองนครศรีธรรมราชประมาณ 16 กิโลเมตร องค์กรปกครองส่วนท้องถิ่นในพื้นที่ คือ องค์การบริหารส่วนตำบลกำแพงเซา ครอบคลุมพื้นที่ตำบลกำแพงเซาทั้งตำบล
ประวัติ.
เมื่อประมาณ 1,000 กว่าปีมาแล้ว สุดเขตรอยต่อระหว่างอำเภอเมืองนครศรีธรรมราชกับอำเภอลานสกาได้ถูกกำหนดให้เป็นจุดป้องกันข้าศึก โดยสร้างเป็นกำแพงทำด้วยไม้ไผ่แน่นหนาสำหรับเป็นที่ซุ่มโจมตีข้าศึกเพื่อไม่ให้ข้าศึกลุกล้ำเข้าประตูเมืองได้ ต่อมาเมื่อเหตุการณ์สงบ กำแพงดังกล่าวคงยังอยู่แต่ไม่ได้ใช้ประโยชน์จึงไม่ได้ซ่อมแซม ทำให้เกิดการผุพังคงเหลือไว้แต่ซากกำแพง ชาวบ้านรุ่นต่อ ๆ มาจึงเรียกว่า "กำแพงเซา" ซึ่งคำว่า เซา หมายถึง เก่า กำแพงเซา จึงหมายถึงกำแพงเก่าในปัจจุบัน
ที่ทำการองค์การบริหารส่วนตำบลกำแพงเซามีเนื้อที่บริเวณที่ทำการจำนวน 4 ไร่ เดิมเคยเป็นสถานีวิทยุเก่า อบต.ใช้งบประมาณในการปรับปรุงใช้เป็นที่ทำการตั้งแต่ปี 2543 จนถึงปัจจุบัน
ภูมิศาสตร์.
ลักษณะส่วนใหญ่เป็นที่ราบลุ่ม มีลำน้ำไหลผ่าน พื้นที่ส่วนใหญ่อุดมสมบูรณ์ ประชากรจึงทำการเกษตรเป็นส่วนใหญ่ ภูมิอากาศแบบร้อนชื้น อยู่ในเขตมรสุม มี 2 ฤดู คือ ฤดูร้อน และฤดูฝน 
อาณาเขตติดต่อ.
ตำบลกำแพงเซา ตั้งอยู่ทางทิศตะวันตกของตัวอำเภอเมืองนครศรีธรรมราช จังหวัดนครศรีธรรมราช
หมู่บ้าน.
จำนวนหมู่บ้านในตำบลกำแพงเซามีทั้งหมด 9 หมู่บ้าน คือ 
ศาสนสถาน.
วัด.
จำนวนวัดในเขตองค์การบริหารส่วนตำบลกำแพงเซามีทั้งหมด 4 วัด 1 สำนักสงฆ์ คือ
ตำบลมะม่วงสองต้น

มะม่วงสองต้น เป็นตำบลที่ตั้งอยู่ในเขตอำเภอเมืองนครศรีธรรมราช จังหวัดนครศรีธรรมราช ห่างจากที่ว่าการอำเภอเมืองนครศรีธรรมราชประมาณ 4 กิโลเมตร องค์กรปกครองส่วนท้องถิ่นในพื้นที่ คือ องค์การบริหารส่วนตำบลมะม่วงสองต้น
ภูมิศาสตร์.
ภูมิประเทศเป็นที่ลุ่มริมสันทราย ซึ่งแต่เดิมพื้นที่ในหมู่บ้านถูกน้ำท่วมขัง มีลักษณะเป็นพรุ มีเพียงบางแห่งซึ่งเป็นที่ดอน แต่โดยทั่วไปสภาพภูมิประเทศทั้งสองลักษณะกระจัดกระจายและปะปนกันจนมองไม่ค่อยเห็นความแตกต่างที่ชัดเจน บางแห่งเป็นเป็นพื้นที่ราบลุ่มต่ำมีน้ำท่วมในฤดูฝน ดินส่วนใหญ่เป็นดินเนื้อละเอียดหรือดินเหนียว บางแห่งพบดินเนื้อหยาบ ขึ้นอยู่กับแหล่งวัตถุต้นกำเนิดดิน และลักษณะตะกอนที่ถูกน้ำจากคลองท่าดีพัดมาทับถม 
อาณาเขตติดต่อ.
ตำบลมะม่วงสองต้นตั้งอยู่ทางทิศตะวันตกของตัวอำเภอเมืองนครศรีธรรมราช
หมู่บ้าน.
ตำบลมะม่วงสองต้นแบ่งออกเป็น 6 หมู่บ้าน คือ
การตกเลือดหลังคลอด

การตกเลือดหลังคลอด คือภาวะซึ่งมีการเสียเลือดหลังการคลอด ตั้งแต่ 500 ซีซี ขึ้นไปสำหรับการคลอดทางช่องคลอด หรือตั้งแต่ 1000 ซีซี ขึ้นไปสำหรับการผ่าตัดคลอด เป็นสาเหตุที่พบบ่อยที่สุดของการเสียชีวิตของมารดาในประเทศที่กำลังพัฒนา และเป็นสาเหตุสำคัญของการเสียชีวิตของมารดาทั่วโลก
สาเหตุ.
สาเหตุส่วนใหญ่ได้แก่ มดลูกไม่หดรัดตัว บาดแผลฉีกขาด รกค้าง และความผิดปกติของการแข็งตัวของเลือด อาจย่อให้จำง่ายด้วยตัวย่อ 4T
บางกอกกังฟู

บางกอกกังฟู (Bangkok Kung-Fu) เป็นภาพยนตร์ไทยแนวแอ็คชั่น-ดราม่า กำกับโดย ยุทธเลิศ สิปปภาค นำแสดงโดย วิศวะ ไทยานนท์, อารักษ์ อมรศุภศิริ, มาริโอ้ เมาเร่อ, อธิกิตติ์ พริ้งพร้อม และ จริญญา ศิริมงคลสกุล ฉายวันที่ 1 กันยายน พ.ศ. 2554 จัดจำหน่ายโดย ฟิล์มอาร์อัส ภาพยนตร์ทำรายได้รวม 14.01 ล้านบาท
นักแสดง.
นักแสดงหลัก.
ชื่อแต่ละชื่อจริง ๆ แล้วหมายถึง นิ้วทั้ง 5 ได้แก่ โป้ง ชี้ กลาง นาง ก้อย ซึ่งบ่งบอกนิสัยของแต่ละตัวละครได้เป็นอย่างดี
งานสร้าง.
บางกอกกังฟู เป็นภาพยนตร์แนวแอ็คชั่น-ดราม่าที่มีกลิ่นอายของความรัก โดยถ่ายทอดเรื่องของสังคมเล็ก ๆ ในสภาพสังคมของเมืองไทย โดยเฉพาะเด็กที่ไม่ได้รับการดูแล หรือขาดความอบอุ่น แม้ว่าจะอยู่ในสังคมที่ไม่สมบูรณ์นัก แต่ความผูกพันจากการอบรมสั่งสอนที่ดี และความสัมพันธ์ระหว่างเพื่อน ทำให้เด็กเหล่านั้นสามารถเอาตัวรอดได้ 
ยุทธเลิศ สิปปภาค คิดและเขียนบทภาพยนตร์เรื่องนี้ไว้นานหลายปีแล้ว โดยมีแรงบันดาลใจจากความชอบส่วนลึก ๆ เพราะเป็นคนชอบดูหนังแนวกำลังภายใน โดยเฉพาะหนังการต่อสู้แบบกังฟูและที่สำคัญประเทศไทยยังไม่ค่อยมีหนังในลักษณะนี้ บางกอกกังฟู จึงเป็นหนังไทยกำลังภายในเต็มรูปแบบที่เอาวิชากำลังภายในของจีนมาเป็นองค์ประกอบของเรื่อง
บางกอกกังฟู เป็นผลงานลำดับที่ 14 ของผู้กำกับยุทธเลิศ และเป็นการร่วมงานครั้งที่ 3 กับอาร์เอส ในนาม ฟิล์มอาร์อัส หลังจากงานกำกับภาพยนตร์เรื่อง มือปืน โลก/พระ/จัน ซึ่งเป็นผลงานเรื่องแรกที่ทำรายได้อย่างมหาศาล ในปี พ.ศ. 2544 และเรื่อง สามย่าน ในฐานะหนึ่งในผู้กำกับภาพยนตร์ (ร่วมกับ พิง ลำพระเพลิง และ โก๊ะตี๋ อารามบอย) ในปี พ.ศ. 2553 โดยเป็นการระดมนักแสดงและนักร้องวัยรุ่นแถวหน้าของเมืองไทย ได้แก่ เป้ อารักษ์, มาริโอ้ เมาเร่อ, แบงค์ แบล็ควานิลลา, โทโมะ เค-โอติก และ แก้ว เฟย์ฟางแก้ว ร่วมด้วยนักแสดงสมทบอีกมากมาย 
เดิมภาพยนตร์วางตัวนักแสดงนำคนหนึ่ง คือ ฟิล์ม รัฐภูมิ โตคงทรัพย์ แต่หลังจากที่ฟิล์มถอนตัวจากหนังเรื่องนี้ ทางทีมงานและผู้กำกับจึงปรับแก้ไขบทภาพยนตร์ทั้งหมด แล้วหานักแสดงใหม่ สุดท้ายจึงได้ โทโมะ เค-โอติก มาแสดงแทน
นักรบสาวหัวใจมหากาฬ

นักรบสาวหัวใจมหากาฬ  เป็นภาพยนตร์ของ พิกซาร์ ที่จะเข้าฉายในปี พ.ศ. 2555 กำหนดฉายครั้งแรกในวันที่ 22 พ.ศ. 2555 
เรื่องย่อ.
ในดินแดนที่ราบสูงที่ลึกลับและรกร้างของสก็อตแลนด์ เต็มไปด้วยตำนานการผจญภัยที่เล่าขานสืบต่อกันมารุ่นสู่รุ่น หนึ่งในนั้นคือเรื่องราวการผจญภัยของ เมริดา (เคลลี แม็กโดนัลด์) นักธนูมือฉมัง ธิดาหัวรั้นของกษัตริย์เฟอร์กัส (บิลลี คอนนอลลี) และราชินีเอลินอร์ (เอ็มมา ธอมป์สัน)
ด้วยความมุ่งมั่นที่จะเปลี่ยนแปลงชะตากรรมของตัวเอง เมริดาได้ท้าทายธรรมเนียมเก่าแก่ ซึ่งเป็นธรรมเนียมศักดิ์สิทธิ์เพื่อป้องกันความกระด้างกระเดื่องระหว่างบรรดาผู้ครองแคว้นที่ควบคุมได้ยาก ซึ่งประกอบไปด้วยลอร์ดแม็กกัฟฟินร่างใหญ่ (เควิน แม็กคิดด์) ลอร์ดแม็กอินทอชผู้หน้าตาบูดบึ้ง (เคร็ก เฟอร์กูสัน) และลอร์ดดิงวอลล์ขี้หงุดหงิด (ร็อบบี โคลเทรน)
การกระทำนี้นำมาซึ่งความโกลาหลในราชอาณาจักร เมื่อเธอหันไปขอความช่วยเหลือจากแม่มดชราท่าทางประหลาด (จูลี วอลเตอร์ส) เธอกลับได้รับพรที่เลวร้าย และอันตรายที่ลุกคืบเข้ามาก็บีบให้เมริดาต้องเรียกใช้ทุกสิ่งทุกอย่างที่เธอมี ซึ่งรวมถึงน้องชายแฝดสามจอมซนของเธอ เพื่อทำลายคำสาปร้ายและค้นหาความหมายของความกล้าหาญที่แท้จริง
วิดีโอเกม.
วิดีโอเกมฉบับอิงภาพยนตร์ได้รับการเปิดเผยจากทางดิสนีย์อินเตอร์แอ็คทีฟสตูดิโอ ณ วันที่ 19 มิถุนายน ค.ศ. 2012 ซึ่งรองรับระบบ เพลย์สเตชัน 3, เอ็กซ์บ็อกซ์ 360, วี, พีซี และ นินเทนโด ดีเอส ส่วนวิดีโอเกมมือถือที่ใช้ชื่อ "เทมเพิลรัน: เบรฟ" ซึ่งเป็นเกมในแบบ "เทมเพิลรัน" ได้รับการเปิดตัว ณ วันที่ 14 มิถุนายน ค.ศ. 2012 สำหรับระบบ ไอโฟน, ไอพอดทัช, ไอแพด และ แอนดรอยด์
การเปิดตัว.
เทรลเลอร์ของภาพยนตร์ชุดนี้ได้รับการเปิดตัวครั้งแรกในการจัดฉาย "4 ล้อซิ่งซ่าท้าโลก 2" 
การตอบรับ.
เมื่อวันที่ 3 เมษายน ค.ศ. 2012 ทางพิกซาร์ได้จัดฉายภาพยนตร์ช่วง 30 นาทีแรก และได้รับการตอบรับในเชิงบวกจากผู้ชม
ดามันและดีอู

ดามันและดีอู  เป็นอดีตดินแดนสหภาพของอินเดีย มีอาณาเขตติดต่อกับรัฐคุชราต รัฐมหาราษฏระ และดาดราและนครหเวลี เดิมเป็นอาณานิคมของโปรตุเกส ถูกรวมเข้ากับอินเดียโดยการใช้กำลังทางทหารเมื่อ 19 ธันวาคม พ.ศ. 2504 พร้อมกับรัฐกัว แต่โปรตุเกสไม่ยอมรับ จนถึง พ.ศ. 2517 กัว ดามันและดีอูมีสถานะเป็นดินแดนสหภาพของอินเดียจน พ.ศ. 2530 รัฐกัวจึงมีสถานะเป็นรัฐ ส่วนดามันและดีอูคงเป็นดินแดนสหภาพต่อไป
ปัจจุบัน ดามันและดีอูได้ถูกควบรวมเข้ากับดินแดนสหภาพดาดราและนครหเวลี พร้อมกับจัดตั้งขึ้นเป็นดินแดนสหภาพใหม่ ชื่อว่า "ดาดราและนครหเวลี และดามันและดีอู"
จัณฑีครห์

จัณฑีครห์ [จัน-ดี-คะ-ระ]  เป็นเมือง อำเภอ และดินแดนสหภาพ ในประเทศอินเดีย เป็นเมืองหลวงร่วมของรัฐปัญจาบและรัฐหรยาณา จัณฑีครห์เป็นส่วนหนึ่งของภูมิภาคเมืองหลวงจัณฑีครห์หรือเกรเตอร์ชันดิการ์ (Greater Chandigarh) ซึ่งประกอบด้วยจัณฑีครห์, เมืองปัญจกุลา (ในรัฐหรยาณา) และเมืองขารา, กุรลี, โมหาลี, ซีรากปุระ (ในรัฐปัญจาบ)
จัณฑีครห์เป็นหนึ่งในเมืองที่มีการวางแผนไว้ก่อนเมืองแรก ๆ ในอินเดียยุคหลังได้รับเอกราช และเป็นที่รู้จักในระดับโลกจากงานศิลปะและสถาปัตยกรรมของเมือง แพลนหลักกลาง (master plan) ของเมืองนั้นสร้างขึ้นโดยสถาปนิกชาวฝรั่งเศส-สวิสผู้เลื่องชื่อเลอกอร์บูซีเย ที่ซึ่งดัดแปลงมาจากแพลนเดิมที่สร้างสรรค์โดยสถาปนิกชาวโปแลนด์ Maciej Nowicki และนักวางผังเมืองชาวอเมริกัน แอลเบิร์ต แมร์ อาคารที่ทำการของรัฐบาลส่วนใหญ่และที่อยู่อาศัยในเมืองนั้นออกแบบโดยคณะโครงการเมืองหลวงจัณฑีครห์ (Chandigarh Capital Project Team) ซึ่งนำโดยเลอกอร์บูซีเย, เจน ดรูว์ และแม็กซ์เวลล์ ฟราย บทความชิ้นหนึ่งที่ตีพิมพ์ในปี 2015 โดยบีบีซีได้ให้จัณฑีครห์เป็นหนึ่งในไม่กี่เมืองที่มีการวางผังในระดับใหญ่ (master-planned cities) ของโลก ที่สามารถประสบความสำเร็จในแง่ของการรวมสถาปัตยกรรมระดับอัศจรรย์, การเติบโตทางวัฒนธรรม และการทำเป็นสมัยใหม่ (monumental architecture, cultural growth, and modernisation)
สเตฟานี เลอร์ช

สเตฟานี เลอร์ช (เกิด 6 พฤษภาคม พ.ศ. 2536) ชื่อเล่น สเตฟ เป็นนักแสดงและพิธีกรลูกครึ่งไทย-เยอรมัน-รัสเซีย
ประวัติ.
สเตฟานี เลอร์ช เกิดวันที่ 6 พฤษภาคม พ.ศ. 2536 จบการศึกษาระดับปริญญาตรี คณะนิเทศศาสตร์ มหาวิทยาลัยกรุงเทพ เข้าสู่วงการบันเทิงจากการเป็นหนึ่งในพิธีกรรายการวัยรุ่น สตรอเบอรี่ชีสเค้ก ตั้งแต่ปีพ.ศ. 2549 - 2551 หลังจากนั้นเธอก็มีผลงานถ่ายแบบ และแสดงมิวสิกวิดีโอ จนเธอมามีผลงานการแสดงละครเรื่องแรก บ่วงร้ายพ่ายรัก กับทางช่อง 7 เมื่อปีพ.ศ. 2552 หลังจากนั้นเธอก็มีผลงานการแสดงละครอย่างต่อเนื่อง อาทิ คู่แค้นแสนรัก, ลูกไม้หลากสี, ซินเดอเรลล่ารองเท้าแตะ และได้เป็นนางเอกเต็มตัวกับละครเรื่อง ลูกผู้ชายหัวใจเข้ม และ ลูกผู้ชายพันธุ์ดี ในปีพ.ศ. 2559 สเตฟานีก็กลับมาร่วมงานกับทางช่อง 3 อีกครั้ง และมีผลงานละครเรื่อง สะใภ้กาฝาก, มาตุภูมิแห่งหัวใจ, บ่วงนฤมิต, แก้วกลางดง